CRONICA ŞI VIAȚA ŞTIINŢIFICĂ 


Expoziţii 
Portretul în secolul al XIX-lea românesc, Sala Theodor Pallady, Biblioteca Academiei Române, 
1-21 mai 2015 


În elegantul spaţiu expozițional al Bibliotecii Academiei Române, a fost organizată o prezentare de 
largă respirație a portretisticii din veacul al XIX-lea, în care au fost reunite picturi în ulei, acuarelă, miniaturi, 
desene în creion, cărbune și peniță, stampe şi fotografii, toate provenind din bogata colecție a Cabinetului de 
Stampe şi din patrimoniul Academiei. Era o ocazie unică de a fi văzute aceste piese de mare valoare care, în 
mare majoritate, nu au părăsit vreodată depozitele şi sunt total necunoscute publicului larg, mai familiarizat 
cu picturile din expoziţia permanentă a Galeriei de Artă Românească Modernă din Muzeul Naţional de Artă 
al României, decât cu acelea ale primei organizații savante a ţării. Unele dintre ele, precum miniaturile şi 
dagherotipurile, sunt foarte sensibile la factorii atmosferici şi la manipulare, astfel că nu sunt scoase din 
sertarele lor decât arar, şi doar pentru specialiștii ce fac cercetări în domeniu. În general, în muzeele noastre 
de artă, fotografia nu a fost încă validată între surorile ei de şevalet, așa că, în cazul de față, am asistat la un 
act de pionierat, prin alăturarea trăsăturilor înaintaşilor, imortalizate cu penelul sau condeiul și dăltița de 
gravură, de acelea obţinute prin razele solare ce au impresionat suprafaţa fotosensibilă de pe un suport tratat 
în acest sens, fie el metal, hârtie sau sticlă. 

La începutul secolului al XIX-lea, miniaturiştii aveau o deosebită căutare pentru realizarea portretelor 
protipendadei. Minusculele picturi executate în culori de apă pe o delicată folie de fildeş ce împrumuta nuanțele 
sale calde, de ivoriu, obrazului modelului cu sânge albastru, erau foarte apreciate de beneficiari. În societatea 
românească, arta de şevalet a pătruns şi s-a răspândit destul de târziu, în primele trei decade ale veacului, 
comparativ cu restul Europei, unde era cunoscută de secole. Până atunci, zugrăvirea chipului era de neconceput 
altfel decât sub forma tabloului votiv, plasat pe peretele bisericii ctitorite de un principe sau de un boier ori 
negustor cu stare. Ce-i drept, domnitorii mai luminaţi, precum Constantin Brâncoveanu sau Dimitrie Cantemir şi 
apoi unii dintre fanarioţii ce le-au urmat pe tronurile Ţărilor Române, aveau în palatele lor câte un tablou în care 
fuseseră imortalizați de vreun artist străin. Dar acestea erau doar excepții la care elita țării nu avea acces. Moda 
portretului „mobil”, a aceluia ce putea fi purtat în buzunar sau aninat de un lanţ ori prins ca o broșă, în piept, iar 
apoi a aceluia de mai mari dimensiuni, pictat în culori de ulei, încadrat într-o ramă cu ornamente aurite și panotat 
la loc de cinste în salonul locuinţei, spre a fi văzut de toţi oaspeții, a fost instituită de ofiţerii imperiali ai armatei 
ruse ce au petrecut un timp mai lung sau mai scurt în Principatele Române, în funcţie de durata campaniei contra 
Imperiului Otoman, duşmanul tradițional al țarilor. 

Această preferință pentru imortalizarea trăsăturilor a făcut din aceste ținuturi o piaţă ideală pentru 
sumedenie de artiști itineranți, proveniţi din Europa Centrală sau chiar mai de departe, din cea vestică 
(austrieci, maghiari, polonezi, italieni, germani, francezi). Mulţi dintre ei erau în căutarea unor patroni 
generoşi pe care-i părăseau la scurt timp după ce le executau comenzile, prin care le satisfăceau vanitatea. 
Prea puţini au venit în aceste locuri cu intenţia fermă de a se stabili, iar rămânerea lor definitivă a fost doar 
rolul unei conjuncturi favorabile. Giovanni Schiavoni, Iosef August Schoefft, Miklos Barabás, Paulus 
Petrovits au stat un timp după care şi-au continuat drumul ori s-au întors la casele lor. Unul dintre aceştia a 
avut inițiativa de a-și organiza o expoziție de pictură într-o sală a Colegiului Sf. Sava, prima de acest fel din 
București. Spirit practic şi modern, Schoefft a recurs la publicitate prin coloanele periodicului „Curierul 

Românesc”, fapt ce a atras, cu siguranţă, un numeros public, neobişnuit cu asemenea manifestări şi curios 
să vadă lucrările artistului peregrin . 

Cei care au rămas au fost Henri de Mondonville, Niccolo Livaditti, Anton Chladek, Carol Wahlstein şi 
Carol Pop de Szathmari. De la aceştia, ducându-şi activitatea aici o perioadă îndelungată, s-au păstrat şi cele 
mai multe lucrări care astăzi sunt mândria muzeelor şi bibliotecilor. 

Anton Chladek a fost unul dintre cei mai prolifici miniaturiști ai epocii iar în expoziţia de față pot fi 
admirate multe dintre operele sale, precum Sora artistului, Portret de bărbat (Gheorghe Bibescu), Bărbat cu 
pelerină, Pitarul Constantin Economu, Portretul unei doamne bătrâne, Autoportret. Faţă de alte portrete, în 
care domina atenţia pentru detaliile vestimentare în detrimentul celor fizionomice, în cel din urmă, artistul se 
dovedea un fin psiholog, redându-se ca un om al epocii sale, stăpânit de spiritul romantic, curios, neliniștit, ușor 
neglijent față de conveniențe, fiind descheiat la cămașă şi neavând o legătură de gât, cum se cuvenea în 
societatea pentru care lucra. Cu obrazul său rubicond, proaspăt ras, ornat cu favoriţi blonzi, la fel ca părul 
ondulat, şi aruncând o privire pătrunzătoare, întrebătoare şi puţin tristă, din ochii săi sinilii, larg deschişi, 
Chladek trimitea lumii contemporane şi viitorimii un zâmbet discret, uşor ironic, abia schițat pe buzele cu un 
fin contur. Tot el este şi autorul unor portrete de mari dimensiuni, în ulei, ce-i reprezintă pe cărturarii lenăchiță 
şi Alecu Văcărescu, tatăl şi fiul, care nu-i putuseră poza pentru că trecuseră demult în lumea umbrelor, dar ale 
căror trăsături le-a preluat din tabloul votiv de pe peretele unui lăcaș de cult pe care ei îl ctitoriseră. Aceste 
cadre, la fel ca şi acelea cu chipul tinerei doamne zâmbitoare, gătită în rochie roşie, și al bunicii cu turban alb şi 
bogat şal de cașmir pe umeri, ce-şi strânge, protector, nepoţica la piept — datorate penelului lui Schoefft —, 
decorează, în mod obişnuit, Clubul Academicienilor. Portretul Mariţicăi Bibescu în costum de săteancă și 
învârtind la roata de tors, pictat de Constantin Lecca, sau acela al actorului Matei Millo de Niccolo Livaditti, 
provin de la Institutul de Istoria Artei „G. Oprescu”, care a fost şi co-organizator al expoziţiei. 

În periodicul „Albina Românească”, Gheorghe Asachi insera, în 1844, un material umoristic — poate chiar 
operă a propriului condei — în care, sub titlul: „Portretul damelor'?, erau ironizate pretenţiile de reprezentare ce le 
aveau cochetele epocii şi avatarurile unui pictor ce trebuia sa se supună capriciilor acestora. Astfel, o doamnă din 
protipendada moldovenească, se arăta nehotărâtă asupra vestimentaţiei şi a bijuteriilor pe care să le poarte când 
poza, şi fiind total lipsită de cultură plastică, presupunea că umbra de pe gât provenea dintr-o eroare a pictorului 
aflat în imposibilitate de a-i sesiza albeaţa pielii (fapt ce o făcea să intervină ea însăşi asupra pânzei şi să acopere 
cu cretă pata cea neagră!), de altfel, foarte mândră de proprii nuri, îi atrăgea mereu atenţia artistului asupra 
delicateții gurii şi a nasului, pe care alţi confraţi ai acestuia nu fuseseră în stare să i le sesizeze şi o figuraseră, după 
părerea ei, ca pe o maimuţă. Vizita unui admirator al doamnei, ce se dădea drept „cunoscător al artelor”, a agravat 
situația pentru că noul venit a început să-i facă diverse recomandări bietului plastician ce, în final, exasperat — dar 
şi amuzat de ignoranța modelului şi a anturajului acestuia — a decis să termine lucrarea fără a mai ține seama de 
realitate şi spre a-i da deplină satisfacţie beneficiarei, a înfrumuseţat-o după voie, chiar dacă rezultatul era departe 
de a mai corespunde caracteristicilor fizionomice ale modelului. 

Szathmari a fost un portretist cu mare căutare, atât ca miniaturist cât şi ca executant de tablouri 
potrivite ca dimensiuni pentru expunere în salon. El se plia pe formulele consacrate în tehnica miniaturii şi 
realiza portrete măgulitoare pentru membrii protipendadei: chipul frumoasei Mariţica Bibescu, soția lui 
Gheorghe Bibescu Vodă, îmbrăcată în straie ţărăneşti, dar cu o diademă de mare preţ pe cap şi o grea salbă 
cu trei şiraguri de galbeni împărăteşti la gât, acela al cumnatului ei, fratele mai mare al domnitorului în 
funcţie, Barbu Știrbei — el însuşi destinat a fi domnitor şi patron generos al artistului. Un mare portret în ulei 
al Mariei Doamna’, în aceeaşi ţinută și poză, fiind doar modificat cadrul dintr-unul natural, cu o deschidere 
spre peisaj aşa cum apărea în miniatură, într-unul de interior, cu o grea draperie de catifea grenat în fundal şi 
înlocuirea izvorului cu pelerina de hermină aşezată în dreapta, sub cotul nobilului model, se află în 
patrimoniul Muzeului Naţional de Istorie a României şi a fost prezentat în expoziția: Chipuri de altădată. 
Portretistica în secolul al XIX-lea românesc, ce am organizat-o, în 1991, la acea instituție". Deşi nesemnat, 
portretul pe porțelan al Mariei Obrenovici, şi ea înveşmântată în costum popular, ar putea să-i aparţină tot lui 
Szathmari: atât impostarea modelului, cât şi detaliile foarte amănunțite ale costumului de sărbătoare al unei 


! Curierul Românesc, nr. 26/8 mai 1836: „D. Şefi, zugrav, care, după o petrecere a sa în Italia şi Paris, de 6 ani, viind în 
capitala noastră, a dat dovadă de penelul său cel plin de adevăr şi expresie. Ca să nu rămâie necunoscute faptele sale celor ce se 
îndeletnicesc în aceasta şi ca să dea un îndemn de critică folositoare amatorilor, face expoziţie, îndestul de bogată şi însemnătoare, a 
tuturor icoanelor sale, în sala cea mare a Colegiului Sf. Sava. Această sală se deschide astăzi şi va fi slobodă intrarea la toţi doritorii, 
în vreme de 10 zile, de la 11—6 ceasuri după prânz”. 

? Portretul damelor, în Albina Românească, nr.79/joi 5 octomvrie 1844, p. 325-327. 

3 Muzeul Naţional de Istorie a României, inv. 66316. 

* Adrian-Silvan Ionescu, Portretistica în secolul al XIX-lea românescu, în catalogul expoziţiei: Chipuri de altădată. 
Portretistica în secolul al XIX-lea românescu, Muzeul Naţional de Istorei a României, Bucureşti, ianuarie — martie 1991, p. 6-7. 

Fig. 2. losef August Schoefft, Portret de femeie, ulei pe pânză. 

Fig. 3. Anton Chladek, Gheorghe Bibescu, miniatură pe fildeş. Fig. 4. Henri de Mondonville, Dionisie Fotino, 
miniatură pe fildeş. 

Fig. 5. Anonim, Cleopatra Trubetskoi, crystoleum. Fig. 6. C. P. de Szathmari, Alexandrina Gh. Manu 
(nasc. Cantacuzino), fotografie colorată pe hârtie cu sare. 


Fig. 7. Anonim, Elena Niculescu Burchi, panotip. Fig. 8. Anonim, Generalul Gheorghe Ghica-Deleni, fotografie 
colorată pe hârtie cu sare. 

sătence bogate, seamănă izbitor cu acelea din miniatura mai sus amintită a soţiei principelui domnitor, datată 
18455. Mult timp după ce acest tip de portret de mici dimensiuni ieşise din modă, Szathmari a rămas tributar 
spiritului miniaturistic de tratare a trăsăturilor modelelor: în litografiile sau în pânzele de oarecare anvergură 
în care i-a reprezentat pe domnitorii țării sau pe alţi beneficiari din elită, detaliul vestimentar sau accesoriile 
investiturii primau prin atenția detaliului în defavoarea analizei psihologice. 

O noutate reprezintă şi scoaterea la lumină a două caiete de schiţe ale lui Constantin Lecca unde sunt 
adunate crochiurile pregătitoare pentru litografiile cu ofiţerii proaspăt înființatei Miliţii Pământene din Ţara 
Românească şi Moldova de la 1831: Alexandru Dimitrie Ghica, viitorul domnitor regulamentar, Constantin 
Paladi, loan Solomon, Toderiţă Balş, Emanoil Băleanu, Ştefan Golescu etc. Este interesant de comparat 
desenul preliminar şi stampa finală din care au dispărut anumite detalii sau au fost efectuate anumite 
segmentări ale pozei inițiale. 

Este cazul să ne ocupăm în aceste rânduri de fotografie care, pentru prima dată, a fost inclusă în 
manifestarea de faţă, pe picior de egalitate, cu pictura şi grafica. 

În anul 1839, o nouă tehnică a artelor vizuale a apărut și a început să concureze producţia miniaturiştilor: 
fotografia. lar aceasta nu mai dădea posibilitatea de a minți rezultatul final prin interveniţii spre modificarea 
vârstei sau ameliorarea trăsăturilor celui care poza. S-a păstrat până astăzi remarca pictorului Paul Delaroche la 
vederea primelor dagherotipii: „De astăzi pictura a murit!”€. Dagherotipul a revoluţionat artele vizuale, datorită 
perfecțiunii detaliilor pe care nici un plastician nu le putea surprinde în totalitate. 

Louis Jacques Mandé Daguerre, ce avea drept profesii inițiale pe acelea de pictor şi scenograf, autor de 
panorame şi proprietarul unei diorame de mare succes la Paris, a fost descoperitorul metodei de a surprinde o 
imagine unicat pe suprafața argintată a unei plăci de cupru — de unde şi porecla ce a primit-o „oglinda cu 
memorie”. Într-o broşură, el a dat publicității complicatul procedeu pe care l-a oferit lumii întregi, fără nici un 
beneficiu (exceptând Anglia, pentru care a obţinut un patent pe data de 14 august 1839, în conformitate cu care, 
orice subiect britanic trebuia să plătească o anumită sumă pentru folosirea dagherotipului). Broşura de şaptezeci 
şi două pagini, intitulată: Historique et description des procédés de Daguerreotype et du Diorama, tipărită pe 
21 august 1839 de cumnatul său, Alphonse Giroux — care era şi producătorul aparatelor dagheriene — a 
cunoscut 30 de ediții” în decursul primului an şi a fost tradusă în opt limbi. 

La Biblioteca Academiei Române se păstrează această broşură ce poartă, pe două pagini, stampila 
Bibliotecii Colegiului Sf. Sava’. Din notițele de pe coperta a treia este peremptoriu că broşura a fost cumpărată de 
un român direct de la sursă: posesorul a scris de mână, în franceză, mai multe firme şi adrese utile pentru 
practicantul dagherotipiei.!” Cel care o achiziționase voise să se asigure că deţinea toate informaţiile legate de 
executarea imaginilor dagheriene şi că, în eventualitatea că ar fi avut nevoie de ceva, să aibă la îndemână adresele 
de unde putea, să-şi facă rost de materiale şi aparatură ori să-i dea unui tert indicaţiile necesare în vederea 
procurării lor. În aceeaşi bibliotecă se păstrează încă o broşură a lui Daguerre, Nouveau moyen de preparer la 
couche sensible des plaques destinées à recevoir les images photographigues!!, apărută la Paris în 1844, ceea ce 
demonstrează interesul suscitat de această tehnică printre munteni. 

Nu se cunosc, în Bucureşti, practicanți ai noii arte pentru intervalul 1840-1843, ceea ce însă nu 
exclude existenţa lor, fără însă a-și fi făcut reclamă în vreun fel ori fără a fi făcut vreo cerere la oficialități 
care să se fi păstrat într-un dosar de arhivă. În primăvara anului din urmă, a apărut un prim anunţ în paginile 
Vestitorului Românesc prin care amatorii erau invitați să-şi facă „portreturi Tagherotip (sic!) cu preț foarte 
cuviincios” la „madama” Wilhelmine Priz, ce-şi stabilise atelierul în casa pictorului Anton Chladek, pe 
Podul Mogoşoaiei”. Este uimitor că primul dagherotipist sosit în capitala Țării Românești a fost o femeie 


* Ruxanda Beldiman, Despre un portret al domniţei Aglae Ghyka de Ernst Wilhelm Rietschel. Portrete de personalităţi feminine din 
țările române în costume naţionale la mijlocul secolului XIX, în SCIA, Artă plastică, serie nouă, tom 2 (46)/2012, p. 147. 

é Helmut Gernsheim, Alison Gernsheim, The History of Photography, Oxford University Press, London, New York, Toronto, 
1955, P. 54; Brian Coe, The Birth of Photography, Spring Books, London, 1989, p. 17. 

T Titlul integral este Historique et description des procédés de Daguerréotype et du Diorama, par Daguerre, Peintre, 
inventeur du Diorama, Officier de la Légion d’Honneur, membre de plusieurs Académies, etc., nouvelle edition, corrigée et 
augmentée du portrait de l’auteur, Paris (f.a.). 

5 Helmut Gernsheim, Alison Gernsheim, op. cit., p. 55; Beaumont Newhall, The History of Photography, Little, Brown and 
Company, Boston, 1982, p. 25; Michel Frizot (editor), A New History of Photography, Könemann, Köln, 1998, p. 26. 

„Cota II 46201. 

10 Adrian-Silvan Ionescu, Fotografi itineranţi europeni în ținuturile Românești (1840-1860), în Daniela Buşă, Ileana Căzan 
(coordonatori), Curente ideologice și instituțiile statului modern — secolele XVIII-XX. Modelul european şi spațiul românesc, 
Bucureşti, 2007, p. 229-230. 

H Cota II 46170. 
12 Vestitorul Românesc, nr. 23/wineri 19 martie 1843: „Madama Vilhelmine Priz, arată înaltei nobilimi şi Cinst. public că a 
sosit în Capitală şi se recomandează precum că face portreturi tag[h]erotip cu un preţu foarte cuviincios. Doritorii să îndreptează pe 

ştiut fiind că, în acea epocă, femeile nu prea erau angajate în activități lucrative, în afara acelora de marşande 
de modă”. După câteva zile însă, doamna Priz şi-a schimbat adresa mutându-se pe Uliţa Franceză!“ 

Așa cum luarea unui portret de către un pictor peregrin în mediul rural era foarte dificilă iar cei aleşi 
drept model se opuneau cu obstinație să pozeze, de teamă să nu le fie furat sufletul tot la fel s-a întâmplat şi 
cu produsul camerei obscure, aşa cum menţiona medicul francez Eugène Leger, în memoriile sale: „Pentru 
un țăran (...), fotografia este mare magie şi chiar printre oamenii luminaţi sunt încă destui care nu sunt prea 
convinşi că diavolul nu şi-a băgat coada acolo”!5. Dar, printre membrii elevaţi al înaltei societăți, portretul 
dagherotipic era un obiect familiar, prețuit şi dorit, cu atât mai mult cu cât aparţinea unei rude dragi a cărei 
amintire o păstra cu fidelitatea „oglinda cu memorie”. În corespondenţa în franceză dintre tinerele Catinca 
Golescu, Felicia Racoviţă şi Alexandrina Magheru, datând din toamna furtunosului an 1848, se făcea adesea 
referire la dagheritipuri. Astfel, pe 26 septembrie, Felicia Racoviţă îi solicită Catincăi să facă economii 
pentru a-şi permite să comande un portret colectiv în care să se regăsească atât chipul destinatarei cât şi acela 
al bunicii, Zinca Golescu, şi al fiilor săi, unchii expeditoarei: „(...) Dragă Catinca, vreau să îţi cer o favoare : 
trebuie să te abții de la toate plăcerile, de la toate inutilităţile care te-ar costa bani, şi aceasta de dragul meu, 
pentru a putea face într-o singură imagine portretul tău, acela al bunicii şi al unchilor mei în Dagherotip, şi să 
mi-l trimiţi cât mai curând posibil; este cea mai mare bucurie pe care mi-ai putea-o face şi o pretind de la 
tine; ştiu că îţi lipsesc banii dar spune- i unchiului meu Nicolae [Golescu] că îngenunchiez în faţa lui pentru 
a-i cere această favoare[|;] spune-i să sacrifice una dintre bijuteriile sale de la vestă, are atâtea, şi aceasta mă 
va face aproape fericită. Aş dori să am portretele tuturor prietenilor noştri dar ar necesita prea mult (...) €. 
Peste aproape două luni, pe 22 noiembrie, Alexandrina Magheru dorind să-i facă o plăcere Catincăi Golescu, 
a executat o schiță după un dagherotip şi după o ala ce-i reprezenta pe fraţii Goleşti, ambele aflate la 
conacul unde expeditoarea se retrăsese pentru a ierna: „(...) Am încercat să fac un crochiu cu Nenea Ştefan 
[Golescu] după un dagherotip care nu era prea asemănător, şi chiar dacă nu este prea bun, ţi-l trimit căci ştiu 
că-ți va face plăcere. Am luat cu noi frumosul portret al lui Nenea Nicolae [Golescu] făcut de Rosenthal şi pe 
cel al lui Nenea Ştefan care era la Belvedere astfel că, deşi absenţi, pa noştri unchi sunt mereu sub ochii 
noştri. Voi încerca să fac o copie şi, dacă reuşesc, ţi-o voi trimite (.. yr 

Este greu de precizat care dintre portretele dagheritipice, aflate în colecțiile Cabinetului de Stampe al 
Bibliotecii Academiei Române, au fost executate în ţară sau în străinătate. Este sigur că Nicolae Bălcescu şi-a 
luat portretul la Paris, în 185115, la fel şi Hermiona Asachi, fiica marelui cărturar moldovean și soția 
celebrului scriitor, profesor și om politic francez Edgar Quinet, un mare admirator şi prieten al românilor. 

Închise în casetele lor din piele sau catifea, imaginile cu ramă din metal galben, semănau foarte mult 
cu miniatura, pe care au înlocuit-o încet-încet, mai ales, atunci când era aplicată şi puţină culoare pe buzele, 
în obrajii şi pe mâinile modelului iar nuanțele aurii erau rezervate pentru lanţul de ceas, brăţările şi celelalte 
bijuterii ce puteau certifica averea şi statutul înalt al acestuia. Culorile erau aşternute cu pensule foarte fine, 
printr-o ușoară atingere sau mai degrabă printr-o tamponare, spre a nu deteriora amalgamul de argint şi 
mercur din care era compusă imaginea!” 

Asemănătoare, ca aspect, dagherotipiei a fost ambrotipia ce se baza pe principiul clişeului pe suport de 
sticlă acoperit cu colodiu. Şi ea era tot o imagine unicat fiind, de fapt, chiar negativul ce, pentru a căpăta 
aspectul unui pozitiv, era suprapus pe un fond negru ce putea fi catifea, pluş, ori alt material textil, hârtie sau 
chiar un strat de vernis, după care era închis într-o casetă identică aceleia de dagherotip drept care uneori 
chiar trecea în ochii necunoscătorilor și spre beneficiul fotografilor care-l vindeau cu preţ incomparabil mai 
ridicat, speculând ignoranţa clientelei. Ca şi degherotipul, ambrotipul putea fi colorat cu acuarelă în zonele 
ce se pretau la aceasta (obraji, buze, ochi, ornamente ale veșmântului). Mai mult de atât, printr-o metodă 


podul Mogoşoaei lângă biserica cu Bradu, în casele D. Chladek”; vezi şi George Potra, Aspecte din istoricul fotografiei în România, 
op. cit., p. 576; idem, Fotografia şi vechii fotografi, op. cit., p. 427, Constantin Săvulescu, Cronologia ilustrată a fotografiei din 
România. Perioada 1834-1916, Asociaţia Artiştilor Fotografi, Bucureşti, 1985, p. 7; Emanuel Bădescu, Fotografii Bucureştilor 
(1843- 1866), în volumul Bucureştii în imagini în vremea lui Carol I, Bucureşti, 2006, vol. I, p. 29-30. 

į Adrian- Silvan Ionescu, Modă şi societate urbană în România epocii moderne, Bucureşti, 2006, p. 468-470. 

4 Vestitorul Românesc”, nr. 25/ Vineri 26 martie 1843: „Madama Vilhelmine Priz arată Înaltei nobilimi şi Cinst. Public că a 
sosit în Capitală şi se recomandează precum că face portreturi tag[hJerotip cu un prețu foarte cuvincios. Doritorii să îndreptează în 
ulița franțuzească, la prăvălia D. Fal”. 

„Le Docteur Eugene Leger, Trois mois de sejour en Moldavie, Paris, 1861, p. 106. 

ê Direcţia Judeţeană Dolj a Arhivelor Naţionale, Fond Gheorghe Magheru, pachet XXXVI bis, scrisoarea 27, fila 1; Adrian-Silvan 
Ionescu, Viaţa mondenă a societăţii bucureştene în timpul şi după revoluţia de la 1848, Muzeul Naţional, X1/1999, p. 45-46. 

7 Direcţia Judeţeană Dolj a Arhivelor Naţionale, Fond Gheorghe Magheru, pachet XXXVI bis, scrisoarea 19, fila 1; Adrian- 
Silvan Ionescu, Viața mondenă..., p. 46. 

8 Elena Ciomnea, Un portret necunoscut al lui Nicolae Bălcescu, în Studii și cercetări de bibliologie, nr. 1/1955, p. 288-291. 

” Janet E. Buerger, French Daguerreotypes, The University of Chicago Press, Chicago and London, 1989, p. 115-121, 150-163. 

simplă decoperită de fotograful John Urie din Glasgow, putea fi obţinută iluzia tridimensionalității prin 
aplicarea vernisului sau a textilei negre pe partea opusă stratului de preparaţie în care se formase imaginea și 
plasarea acesteia din urmă cu fața în sus în casetă”. Spre a fi evitate eventualele deteriorări, aceasta era 
acoperită, pentru protecţie, cu altă bucată de sticlă. 

Calotipia — adică procedeul negativ-pozitiv pe suport de hârtie, poreclit şi „pictura soarelui” — nu s-a 
bucurat de aceeaşi răspândire ca dagherotipia pentru obținerea portretelor, ea fiind preferată pentru peisaje şi 
monumente de arhitectură. 

La noi, un caz special de portretist amator din înalta societate care a folosit calotipia, a fost acela al 
marelui logofăt moldovean Constantin Sturza-Scheianu care, pasionat de noua artă, a imortalizat pe clieşul 
de hârtie chipurile unor prieteni, rude sau personaje emblematice ale vremii precum Catinca Cantacuzion, 
Safta Paladi, Theodor Ghica-Deleanu, poetul Vasile Alecsandri, medicul militar Iacob Czihac, celebrul şef 
de taraf Barbu Lăutaru şi moașa Chira Fotini.” 

Copiile erau executate pe hârtie tratată cu sare ce dădea un aspect mat imaginii. În primii ani după 
impunerea metodei clișeului de sticlă acoperit cu colodiu umed, dat publicităţii de Frederick Scott Archer în 1851, 
hârtia cu sare a continuat să fie folosită pentru copii. Aceasta dădea posibilitatea fotografului să coloreze cu 
acuarelă portretele pe care le oferea beneficiarilor care-i vizitaseră studioul. Există multe exemple în acest sens, 
precum chipul delicat al Alexandrinei Gh. Manu ce i-a pozat lui Szathmari - al cărui nume este imprimat în timbru 
sec, în stânga modelului -, acela al Ceciliei D. Bărcănescu, al Zoei Golescu, al generalului Gheorghe Ghica- 
Deleni, al lui Gheorghe Filipescu strâns în ulancă de ofițer din Regimentul 1 lăncieri, al oamenilor politici 
Anastase Panu şi Mihail Kogălniceanu. Ochii albaștri, obrajii îmbujoraţi, nasturi și fireturi aurii, paspoale, 
lampasuri, manşete şi gulere roşii de uniformă, dantele şi panglici de mătase albastră, ornamente ale fotoliului sau 
draperiei şi peisajul invadat de verdeață din spatele modelului căpătau nuanțele fireşti necesare redării mult 
râvnitului mimesis. În suita de portrete militare realizată de Szathmari în timpul Campaniei Dunărene a războiului 
rus-otoman din 1853-1854, prelungit apoi cu faza din Crimeea — ce a dat şi numele acestei conflagrații de 
proporţii europene — există câteva pe care maestrul fotograf le-a înobilat cu tuşe de acuarelă. Aşa este portretul 
generalului locotenent Engelhart, al altor doi generali ruși și a trei generali cesaro-crăieşti, cu mustăţi blonde ori 
castanii și chipuri rubiconde”?. Se mai păstrează şi un mare portret al domnitorulul Carol I peste care pictorul- 
fotograf a intervenit cu tonuri de acuarelă — dar acesta nu a fost inclus în expoziţie fiind descoperit ulterior de 
subsemnatul în colecţiile Cabinetului de Stampe. Comparând aceste lucrări din mijlocul deceniului al şaselea al 
veacului cu miniaturile executate cu 20 de ani mai înainte se pot constata mari similitudini: aceeaşi impostare a 
modelului, aceeaşi propensiune pentru detalii, aceleaşi nuanțe intense, proaspete, aplicate pe veşminte şi 
ornamente. Singura diferență era că artistul nu mai trebuia să piardă timpul cu desenarea trăsăturilor modelului 
deoarece acestea erau surprinse, impecabil, de obiectivul aparatului fotografic, ce excludea cu totul lipsa 
asemănării sau a atitudinii firești a celui portretizat. Imprimate mai palid pe coala de hârtie tratată cu sare, 
fotografiile erau transformate, cu mare uşurinţă, în veritabile picturi atunci când era aşternută culoarea de apă iar 
conturul fotografiei era estompat până la dispariţie de penelul artistului. 

Un alt procedeu prin care imaginea fotografică primea culoare și căpăta un aspect vitros, augmentând 
volumetria, era cel numit crystoleum. Erau necesare mai multe bucăţi de sticlă subțire pe care se aplicau 
nuanțele de ulei în spatele stratului impresionat fotografic sau peste fotografia în nuanţe acromatice, 
imprimată pe hârtia albuminată, era suprapusă o peliculă ce repeta imaginea şi pe care se aplica pigmentul”. 
În expoziţia de față, portretul Cleopatrei Trubetzkoi şi al câtorva înalţi ierarhi ai bisericii ortodoxe au fost 
executate în această tehnică laborioasă, pretențioasă, dar recompensantă pentru beneficiar. 

O altă metodă agreată de fotografi ca şi de modele era panotipia care presupunea transferarea unui 
pozitiv obținut pe placa de sticlă tratată cu colodiu umed bogat în alcool pentru ca pelicula impresionată să se 
desprindă uşor de pe suport şi să fie aplicată pe o pânză cerată”“. Rezultatul era o imagine cu înalte efecte 
picturale de clar-obscur, amintind de operele maeștrilor manieriști ai penelului — Elena Niculescu-Burchi 


% John Hannavy, Case Histories. The Presentation of the Victorian Photographic Portrait 1840-1875, Antique Collectors 
Club, Ltd., Woodbridge, Suffolk, 2005, p. 44-45. 

! Petre Costinescu, Leonid Buzoianu, Emanoil Bădescu, Constantin Sturza-Scheianu și începuturile fotografiei în 
Principate: calotipia, în Revista Muzeelor și Monumentelor — Muzee nr. 5/1984, p. 64-71; Petre Costinescu, Constantin Sturza- 
Scheianu, Romanian Calotypist, în „History of Photography”, vol. 11, no. 3/July-September 1987, p. 247-254; Adrian-Silvan 
Ionescu, Fotografi itineranţi europeni..., p. 226-228. 

22 Adrian-Silvan Ionescu, Cruce și semilună. Războiul ruso-turc din 1853-1854 în chipuri şi imagini, 2001, p. 160; idem, Szathmari, 
War Photographer, în Adrian-Silvan lonescu (coordonator), Războiul Crimeii. 150 de ani de la încheiere, 2006, p. 220, 231, 233. 

23 Anne Cartier-Bresson (coordonator), Le vocabulaire technique de la photographie, Marval/Paris Musées, Paris, 2008, p. 100-101. 

24 Ibidem, p. 41-43. 

învăluită în prețiosul ei şal de caşmir, Efrem Ghermani, portretul doamnei în rochia cu crinolină sau al 
mamei cu fiul ei ce ține în mână o carte, sunt doar câteva exemple în acest sens. 

Dagherotipia, calotipia, ambrotipia, panotipia și crystoleum — cunoscut şi sub alte denumiri precum 
halotipie, ivoritipie sau fotominiatură — au premers ori au coexistat, un timp, cu fotografia cu colodiu umed 
din care, ultimele trei chiar proveneau. Ele au fost doar variante, ceva mai laborioase şi mai scumpe, ale 
fotografiei ce, prin dimensiunea standardizată carte de vizită, a făcut epocă şi a cucerit preferința publicului 
pentru mai mult de o jumătate de secol. 

Un frumos și util catalog, cu ilustraţii color şi biografii ale plasticienilor prezenți pe simeze, a fost 
editat cu acest prilej. De coordonarea lui, ca și a expoziţiei, s-a ocupat Cătălina Macovei, şefa Cabinetului de 
Stampe, care a redactat și o parte din fişele de lucrări, în vreme ce altele au fost făcute de Alina Popescu, 
Anca Vitan, Natalia Bangălă, iar fotografiile autorului, Sorin Chițu. 

Domnitori, boieri veliți cu capul acoperit de ișlic, domniţe și jupânese, ofițeri din Miliția Pământeană 
fondată la 1830 sau generali aureolaţi de glorie pe câmpurile de luptă ale Războiului Independenţei, oameni 
politici sau mondeni, artişti, literați sau prelați — o desfășurare de chipuri nobile şi sentimentale — au privit 
spre noi, timp de două săptămâni, din negura timpului şi din cadrul strâmt al ramei, în expoziţia: Portretul în 
secolul al XIX-lea românesc. 


Adrian-Silvan lonescu 


Salt & Silver. Early Photography 1840-1860, Tate Britain, Londra, 25 febr. — 7 iunie 2015 


La Tate Britain, a fost deschisă o expoziţie deosebit de interesantă, intitulată Salt & Silver. Early 
Photography 1840-1860, care conţine piese rare din colecţia constituită la Wilson Centre for Photography. 
Având valoarea — şi fragilitatea — incunabulelor din secolul al XV-lea, aceste imagini sunt investite cu înalte 
calităţi estetice mult înainte ca fotografia profesionistă să impună rețetele sigure de cadrare şi ecleraj care 
satisfăceau pe deplin clientela, dar conduceau la o plicticoasă stereotipie. Aceasta este prima manifestare de 
proporţii organizată în Regatul Unit al Marii Britanii, în care sunt adunate exponate imprimate pe hârtie prin 
intermediul sărurilor de argint. Pe simeză, au fost adunate un număr de 90 de imagini cu tematică diferită: 
peisaje urbane sau rurale, monumente de arhitectură antică ori contemporană, portrete, naturi statice şi 
compoziţii cu personaje. Titlul sună familiar cercetătorilor acestui domeniu deoarece pare a fi o parafrază la 
o altă expoziţie, organizată de Agfa Foto-Historama din K6ln, în 1989, cu ocazia celebrării unui secol şi 
jumătate de la inventarea fotografiei, însoţită de un monumental catalog: Silber und Salz’. 

La începutul anului 1839, s-a declanşat competiţia pentru validarea primatului în privința descoperirii 
procedeelor de surprindere a unei imagini prin intermediul aparatelor optice şi al substanţelor fotosensibile. 
Cei doi concurenți erau francezul Louis Jacques Mande Daguerre şi britanicul William Henry Fox Talbot. 
Procedeele celor doi erau cu totul diferite: Daguerre folosea o placă de cupru cu o față argintată pe care 
aplica sărurile de argint și obținea o imagine unicat, de o deosebită claritate, în vreme ce Talbot folosea 
hârtia ca suport pentru aceleași substanțe sensibile la lumină, dar rezulta un negativ pe care îl putea, practic, 
multiplica la infinit. Dezavantajul consta în faptul că imaginea pe hârtie era destul de neclară din cauza 
texturii pastei de celuloză. Însă tocmai această neclaritate îi conferea deosebite calităţi picturale. În vreme ce 
metoda lui Daguerre s-a demodat relativ repede — în circa o decadă (exceptând Statele Unite, unde a mai 
dăinuit încă 10 ani, până în timpul Războiului Civil) — calotipia, cum a fost numită cea a lui Talbot, a stat la 
baza principiului general folosit în fotografie (negativ/pozitiv) indiferent de suportul pe care era aplicată 
substanţa fotosensibilă (hârtie, sticlă, peliculă de celuloid), până la apariţia tehnicii digitale a zilelor noastre. 

Talbot muia o coală de hârtie într-o soluţie de iodură de argint care o făcea fotosensibilă, după care o 
plasa în camera obscură, o expunea, developa negativul și, după spălare şi uscare, îl ungea cu grăsime pentru 
a deveni transparent. Acest clișeu îl suprapunea, într-o ramă de lemn, pe o altă coală de hărtie senzibilizată 
identic și îl expunea timp îndelungat la raze solare obţinând pozitivul dorit. 

Între piesele selectate din opera lui Talbot, în prezentarea de faţă figura bustul lui Patrocle — una dintre 
primele încercări ale inventatorului, folosind acest mulaj din propria colecţie pentru faptul că... stătea 


clişeului de hârtie. Tot din perioada experimentelor proveneau și naturile statice formate din porțelanuri sau 


! Bodo von Dewits, Reinhard Matz (editori), Silber und Salz. Zur Frühzeit der Photographie im deutschen Sprachraum 
1839-1860, Köln und Heidelberg, 1989. 

cristaluri aranjate pe rafturile unui bufet. lubitor al naturii, Talbot şi-a scos aparatul în parcul reședinței sale 
de la Lacock Abbey și s-a apucat să „portretizeze” arbori: un măreț ulm a fost, multă vreme, mândria 
portofoliului său — fotografiat de la nivelul de călcare, trunchiul căpăta o deosebită monumentalitate, 


Vânzătorii de fructe, unde câţiva servitori au fost aranjaţi în poziţii elocvente pentru activitatea lor. Aceasta a 
fost lucrată în colaborare cu învățăcelul său, reverendul Calvert Richard Jones. Regizarea scenei dura mult şi 
trebuia să se apeleze la tot felul de subterfugii pentru a evita mișcarea inerentă a membrelor şi capetelor 
modelelor în intervalul celor câteva interminabile secunde sau chiar minute cât obiectivul era deschis. Astfel, 
este lesne de înţeles de ce erau preferate peisajele din parcul de pe domeniul său. Într-o cadră a fost 
imortalizată Vechea sacristie de la Lacock Abbey (Fig. 2), cu zidurile invadate de iederă şi, sub o arcadă, 
aşezat comod pe o laviţă de piatră, cu redingota sa neagră şi ţilindrul înalt pe cap, apare reverendul Jones, 
prietenul şi discipolul proprietarului, devenind el însuşi talentat fotograf. O imagine iconică pentru creaţia lui 
Talbot este Coloana lui Nelson în construcţie, Trafalgar Square, în care calităţile plastice se împletesc cu 
acelea documentare: spațiul din jurul șantierului este înconjurat cu niște panouri pe care au fost lipite afişe ce 
făceau reclamă la diverse spectacole de teatru şi circ ce au putut da indicii preţioase în privința datei când a 
fost luată fotografia, în prima săptămână a lunii aprilie 1844. O schelă se ridica în jurul postamentul coloanei 
ce ieşea din cadru şi părea violent retezată de marginea de sus a fotografiei. Turnul elegant al bisericii St. 
Martin-in-the-Fields, aflat în plan secund, creează, prin pâclă, un judicios rapel la verticalitatea fusului 
canelat ce reprezintă principalul motiv al imaginii. 


Fig. 1. William Henry Fox Talbot, Marele ulm de la Lacock Abbey, 1843-45, Wilson Center for Photography. 


223 


Fig. 2. William Henry Fox Talbot, Vechea sacristie, Lacock Abbey, 1843, Wilson Center for Photography. 


De multe ori, din cauza condiţiilor atmosferice neprielnice, rezultatul era foarte palid, conturele insesizabile 
şi contrastele aproape inexistente. În corespondenţa sa — publicată de ilustrul profesor Larry J. Schaaf — Talbot 
preciza când a avut o zi însorită ce i-a permis sa ia poze bune şi când a trebuit să-şi întrerupă activitatea pentru mai 
mult timp din cauza averselor. În vara lui 1843, a făcut o călătorie în Franţa pentru a strânge material în vederea 
publicării Creionului Naturii, opera sa capitală prin care intenționa să-şi promoveze tehnica. Dar a avut neşansa ca 
vremea să fie foarte nefavorabilă: la Chambord a fost furtună şi cadrele luate acolo au ieşit întunecate, fapt ce a 
făcut-o pe energica sa mamă să-l critice aspru că nu a aşteptat mai multe zile până să se oprească intemperiile, aşa 
cum ar fi făcut un artist, dar el era, în opinia ei, doar un amator. 

Realitatea este că primii practicanți ai fotografiei au fost amatori cu diverse profesii (pictori, avocaţi, 
clerici, ingineri, oameni de ştiinţă — chimişti, fizicieni, matematicieni, biologi, geologi şi arheologi), care 
luau imagini doar pentru propria plăcere. În unele cazuri, dintre ei s-au desprins unii care și-au abandonat 
cariera inițială și s-au dedicat integral fotografiei pe care au practicat-o mai apoi ca profesioniști de prestigiu 
precum, Gustave le Gray, Henri le Secg, Roger Fenton, Edouard Baldus, Maxime du Camp, Nadar, James 
Robertson, David Octavius Hill, Felix Teynard, Charles Marville etc. 

Portretele erau greu de obţinut pe clişeele de hârtie care nu aveau claritatea perfectă a dagherotipului, 
aşa că portretiştii profesionişti nu erau interesaţi de această tehnică. În schimb, a fost apreciată pentru 
calităţile ei picturale şi a fost adoptată pentru luarea peisajelor şi adesea era folosită ca memmento de 
călătorie. Mulţi gentlemeni luau cu ei aparatul când porneau în obligatoriul Grand Tour european, iar unii 
ajungeau chiar mai departe, în Orient, până în Indii. 

Intr-o anumită măsură, calotipia a fost, până la un punct, o preocupare „de familie” pentru că doi 
apropiați ai lui Talbot au fost unii dintre primi fotografi ce i-au întrebuințat metoda. Unul dintre ei a fost 
John Dillwyn Llewelyn, cumnatul lui Talbot, căsătorit cu vara acestuia, Emma Thomasina Talbot. Iniţial, 
acesta folosise dagherotipul, care-i oferea precizie şi claritate, dar, din 1843, a adoptat calotipul. Botanist 
pasionat, a fost atras, în special, de natură, astfel că motivele sale preferate au fost peisajele, arborii uriaşi, 
stâncile din Cornwall, dar şi scene de gen (familia adunată la masă sau făcându-şi siesta în parc ori 
conversând). Celălalt, Nevil Story Maskelyne, era ginerele lui Llewelyn. Studiase matematicile, chimia şi 
dreptul şi a predat chimia experimentală şi mineralogia la Oxford până ce, în 1857, a devenit custodele 
secției de minerale de la British Museum. L-a cunoscut şi s-a împrietenit cu Talbot în 1850, anul căsătoriei 
sale cu Thereza Mary Dillwyn. Subiectele sale favorite au fost marinele, porturile şi satele pescăreşti din 
Tara Galilor. A abordat însă şi portretul — în special, chipurile colegilor de catedră — şi scenele de gen cu 

membri ai familiei. Reverendul Calvert Richard Jones, prieten al lui Talbot şi al lui Llewelyn, a întreprins o 
excursie în Italia şi în Malta, în 1845-1846, făcând fotografii cu porturi, corăbii şi monumente de arhitectură 
anitcă, precum Colisseumul, pe care intenţiona să le publice într-un album multiplicat în stabilimentul lui 
Talbot de la Reading. Dar, colaborarea lor nu a reuşit şi atunci a comercializat, pe cont propriu, fotografii 
colorate de mână din suita făcută în timpul voiajului. 

Dar realizările cele mai spectaculoase în domeniul calotipiei apar în Scoţia, la Edinburgh, şi sunt 
rezultatul colaborării dintre un plastician, pictorul David Octavius Hill, şi un fotograf profesionist, Robert 
Adamson. În 1843, tânărul Adamson deschisese un studio pentru portrete. După ce Biserica Liberă a Scoției 
se rupsese de cea anglicană, în urma unei mari adunări a reprezentanților celei dintâi, pictorului David 
Octavius Hill îi este comandată o amplă compoziţie în care să fie imortalizat acest eveniment. Era vorba de 
câteva sute de portrete pe care trebuia să le includă în acea pânză de mari dimensiuni. Artistul fusese prezent 
la acea adunare ecleziastică şi, entuziasmat, făcuse mai multe schiţe cu chipurile unora dintre participanţi dar, 
numărul acestora fiind atât de mare şi desenarea după natură necesitând un volum de muncă uriaş şi timp 
îndelungat pentru a aduna toate portretele necesare, a apelat la serviciile lui Adamson pentru a le surprinde 
trăsăturile prin intermediul fotografiei, mijloc mult mai uşor, mai rapid şi mai sigur decât creionarea lor pe 
viu. Au executat împreună portrete foarte inspirate, fie singulare, fie de grup, excelent compuse şi foarte 
expresive. Imaginile erau semnate de amândoi: „Executed by R. Adamson under the artistic direction of 
D.O.Hill”. Hill avea un simţ deosebit al aranjării modelelor în poză şi, în mod special, al grupurilor. Toate 
pozele erau luate în exterior, iar modelul stătea nemişcat timp de 1-2 minute în plin soare. Pornind de la 
aceste imagini, Hill a inclus fiecare chip în marea compoziţie în ulei cu dimensiunile 147 x 353 cm, 
intitulată: Semnarea actului de demisie, la care a lucrat aproape tot restul vieţii, terminând-o în 1866. 

Cei doi nu s-au limitat doar la portretele clericilor, ci şi-au extins interesul spre chipurile oamenilor 
simpli, pescari, zidari, țărani, cimpoieri şi nobili de ţară în costume tradiţionale. Au făcut multe excursii în 
mediul rural, unde îşi găseau modelele. În 1844, periodicele anunțau pregătirea câtorva albume cu fotografii 
datorate celor doi: The Fishermen and Women of the Firth of Forth (Pescari şi femei din Firth of Forth), 
Highland Character and Costume (Tipuri şi costume din Highland), The Architecture of Edinburgh and of 
Glasgow (Arhitectura din Edinburgh şi din Glasgow), Old Castles and Abbeys in Scotland (Vechi castele şi 
mănăstiri din Scoţia), Portraits of Distinguished Scotchmen (Portrete ale scoţienilor distingi). 

In satul pescăresc Newhaven din Firth of Forth au luat 130 de imagini pline de naturaleţe, fără a 
încerca să impună o poză anume pescarilor şi soțiilor acestora, ci lăsându-le libertatea să adopte atitudini 
normale, lipsite de emfază. Mai multe compoziţii cu pescari sau cu femei din acel sat, adunate la clacă, 
împletind coșuri ori cosând, au figurat în expoziție (Fig. 3). 


Fig. 3. David Octavius Hill şi Robert Adamson, Cinci femei de pescari din Newhaven, circa 1844, Wilson Center for Photography. 

Fig. 4. Roger Fenton, Cantiniera, 1855, Wilson Center for Photography. 


Pozitivul copiat pe hârtie cu sare a fost utilizat şi după apariţia clişeului de sticlă, acoperit cu colodiu 
umed. Roger Fenton a fost în Crimeea, în 1855, şi a documentat evoluţia trupelor aliate franco-anglo- 
otomane care luptau cu armatele ţarului Nicolae I la Sevastopol, înscriindu-și numele ca pionier al 
reportajului de front, alături de Carol Pop de Szathmari. În expoziţie au putut fi văzute portretele 
feldmareșalului Lord Raglan, a câtorva ofiţeri inferiori britanici, a unor războinici croaţi şi al unei frumoase 
cantiniere franceze (Fig. 4), alături de imagini plonjante luate asupra Golfului Balaclava, baza de 
aprovizionare a aliaţilor. Alt reporter în timpul aceluiași conflict menit a rezolva Chestiunea Orientală a fost 
James Robertson, gravorul şef al Monetăriei Imperiale de la Constantinopol. Pe lângă cadrele cu fortificaţii, 
el a făcut lungi călătorii în Egipt şi Grecia, imortalizând piramidele şi alte monumente ale Antichității 
(Fig. 5). Arheologul franco-american John B. Greene a făcut o excursie pe Nil în 1853, luând imagini cu 
malurile fluviului, cu sculpturile şi edificiile impozante ce datau din vremea faraonilor. A executat 200 de 
negative pe hârtie. Alte cadre cu antichităţi egiptene provin din suita executată de Maxime Du Camp pentru 
albumul: Egypte, Nubie, Palestine et Syrie: dessins photographiques recueillis pendant les années 1849, 
1850 et 1851, multiplicat în imprimeria din Lille a lui Louis-Desire Blanquart-Evrard. Du Camp pornise în 
luna noiembrie 1849, împreună cu scriitorul Gustave Flaubert, într-o misiune arheologică, sub auspiciile 
Ministerului Instrucțiunii Publice al Franței, urmând traseul lui Champollion şi fotografiind toate 
monumentele de la Luxor la Abu Simbel. Au fost executate 200 de negative pe hârtie din care, pentru album, 
au fost selectate 125 de imagini, însoţite de scurte texte explicative. Auguste Salzmann a făcut, de asemenea, 
călătorii în Insula Rhodos şi la Ierusalim, de unde a revenit cu o bogată colecţie de clişee pe hârtie, 

valorificate prin publicarea în albumul: Jerusalem: époques judaique, romaine, chrétienne, arabe, în 
stabilimentul lui Blanquart-Evrard. 


Fig. 5. James Robertson şi Felice Beato, Piramide la Gizeh, 1857, Wilson Center for Photography. 


Este ştiut că fii lui Victor Hugo, Charles și François-Victor, erau atraşi de fotografie și au executat mai 
multe portrete ale părintelui lor când se afla autoexilat în Insula Guernesey. Unul dintre acestea s-a aflat pe 
simeză. La fel, un nud plin de sculpturalitate executat de Nadar. Gustave Le Gray a fost unul dintre cei mai 
talentați şi generoşi fotografi ai timpului. La el au deprins tainele meșteşugului mulţi din cei care aveau să-şi 
găsească mai târziu celebritatea în domeniu. Un foarte frumos studiu după model în picioare era semnat de 
Louis Crette, insitulat: O lecție a lui Gustave Le Gray in atelierul său. 

Spre a însoţi evenimentul a fost publicat un catalog bine ilustrat de a cărui editare s-au ocupat Marta 
Braun şi Hope Kingsley. Introducerea, semnată de Simon Baker, este intitulată: Back to the Future: William 
Henry Fox Talbot and the contemporary photography (Înapoi la Viitor: William Henry Fox Talbot şi 
originile fotografiei contemporane). În locul unor alte studii de mare anvergură, cum se practică de obicei în 
asemenea publicaţii, a fost preferată inserarea dezbaterilor de la două mese rotunde unde au fost invitați 
specialişti de prestigiu din domeniul istoriei fotografiei spre a analiza aportul lui Talbot şi al colegilor săi de 
generaţie la dezvoltarea tehnicii şi artei ce o practicau. Participanţii la acele discuţii au fost: Simon Baker, 
curator al colecţiei de fotografii de la Tate, Martin Barnes, curator principal la Victoria and Albert Museum, 
Michael Wilson de la Wilson Centre for Photography — care a împrumutat lucrările pentru această expoziţie 
—, Hans P. Kraus Jr, directorul galeriei newyorkeze ce-i poartă numele, ce s-a specializat în colecţionarea şi 
comercializarea calotipiilor şi fotografiilor imprimate pe hârtie cu săruri de argint, Elizabeth Edwards, 
profesor la De Montfort University, Carol Jacobi, curatorul expoziţiei de faţă, Hope Kingsley de la Wilson 
Centre for Photography, Anne de Mondenard, curator la Centre de recherche et de restauration des musées 
de France și Lori Pauli, curator la National Gallery of Canada. De mirare că printre invitaţi nu s-a numărat şi 
eminentul profesor Larry J. Schaaf, somitate în cercetarea biografiei şi operei lui Talbot, care ne-a fost şi 
nouă oaspete în 2012, cu ocazia Conferinţei Internaţionale: Szathmari pionier al fotografiei şi contemporanii 
Săi, şi care ne-a onorat cu un studiu de largă respiraţie în volumul unde au fost adunate comunicările 
prezentate cu acel prilej”. Catalogul este completat de nişte foarte utile anexe: un capitol de biografii ale 


? Larry J. Schaaf, Silver from Sunshine: the Photographic World of Szathmari, în Adrian-Silvan Ionescu (coordonator), 
Szathmari: pionier al fotografiei şi contemporanii săi/Pioneering Photographer and his Contemporaries, Editura Oscar Print, 
Bucureşti, 2014, p. 35-55. 


227 


fotografilor reprezentaţi în expoziție, un glosar de termeni tehnici, un indice de nume și o bibliografie 
organizată, însă în mod atipic, în ordine cronologică și nu alfabetică, aşa cum îndeobște se procedează. 

Expoziţia: Salt & Silver. Early Photography 1840-1860 a reprezentat un însemnat eveniment pentru 
toți iubitorii fotografiei, ce prin intermediul ei au putut să admire piese de mare valoare din epoca de început 
a artei camerei obscure, arar scoase la lumină pentru marele public şi cunoscute, cu precădere, de un număr 
restrâns de specialişti. 


Adrian-Silvan lonescu 


Napoleon şi Parisul, visele unei capitale, Muzeul Carnavalet, Paris, 8 aprilie — 30 august 2015 


În anul celebrării bicentenarului Bătăliei de la Waterloo, care a marcat prăbuşirea Primului Imperiu şi 
revenirea monarhiei de Bourbon, la Muzeul Carnavalet a fost deschisă expoziţia: Napoleon și Parisul, visele 
unei capitale, o manifestare menită a evidenția grija pe care a avut-o împăratul pentru modernizarea şi 
înfrumusețarea acestui mare oraş. 

Format ca ofiţer de artilerie și cunoscut ca un excelent matematician, Napoleon a fost un suveran care 
înțelegea proiectele urbanistice şi arhitectonice, asupra cărora avea capacitatea să se pronunțe, să le 
comenteze și chiar să sugereze judicioase modificări. Încă din perioada Consulatului, a început să se 
preocupe de asanarea oraşului, de trasarea de noi artere, de ridicarea unor edificii impozante. Dar acest 
interes a crescut odată cu încoronarea sa ca împărat, pe 2 decembrie 1804, când, arborând în propria ţinută 
elementele fastului aulic al Antichității — coroana din frunze de laur (de aur!), tunica albă cu broderii de fir, 
hlamida de purpură, încălțămintea ce semăna cu sandalele legionarilor şi chiar coafura sa ce amintea de 
aceea a lui Octavian August sau Traian — și-a revendicat ascendența din împărații romani, iar Parisul şi l-a 
dorit a deveni Noua Romă, „capitala Universului”. De aceea a optat pentru stilul neoclasic, iar construcțiile 
plănuite — unele chiar terminate, altele rămase doar în stadiul de proiect — au urmărit structura forului roman: 
Arcul de Triumf din Place de l’Étoile sau l'Arc du Carrousel din preajma Louvrului, Coloana Vendâme! — 
doborâtă de comunarzi în 1871 — şi Coloana de la Châtelet, edificii evocând templele antichităţii, cu coloane 
şi fronton decorat cu basoreliefuri, precum Bursa, Panteonul şi biserica La Madeleine. 

După perioada de ateism impus de Revoluţie, Napoleon semnează, în 1801, Concordatul cu papalitatea 
şi acordă libertatea de credinţă tuturor francezilor, iar bisericile, ce primiseră diverse funcțiuni publice, sunt 
returnate cultului. Panteonul, care în 1791 fusese transformat în „Templul Patriei”, redevine, printr-un decret 
din februarie1806, biserică închinată Sfintei Geneviève, patroana Parisului, a cărei zi era serbată pe 3 
ianuarie. Urmau a fi făcute slujbe şi la alte sărbători — nu chiar toate religioase, ci, mai degrabă, politice, 
stipulate tot printr-un document imperial: Sf. Napoleon, ziua de naştere a împăratului, aniversarea 
Concordatului, Ziua Morților şi... prima duminică din luna decembrie, când erau celebrate încoronarea sa şi 
victoria de la Austerlitz. Dar Panteonului îi fuseseră hărăzite şi alte două finalități: aceea de muzeu de artă 
religioasă — ce nu a luat însă niciodată ființă — și de necropolă pentru marile personalităţi ale timpului. Spre a 
fi vizibil din toate direcţiile, împăratul a dispus demolarea vechii biserici Sf. Geneviève, ce data din vremea 
lui Clovis, şi lărgirea străzilor de acces. Spre a şterge amintirea anilor revoluționari, în 1810, este martelată 
inscripția de pe fronton: „Panteonul francez, anul IV al libertăţii”. Pe fronton a fost amplasată o compoziție 
sculptată, care reprezintă Republica protejând Libertatea, Ştiinţele şi Artele, în partea stângă, şi Istoria în 
dreapta. „Istoria” era doar un termen generic pentru că referirile sunt evidente la istoria recentă, adică aceea 
pe care o făcea însuși împăratul: între mustăcioşii grenadieri, artilerişti, dragoni, lăncieri și vânători călări, în 
prim plan se evidenţiază figura imberbă, cu capul descoperit şi pletele în vânt a tânărului şi promițătorului 
general Bonaparte, care îşi enunță aspiraţiile spre mărire prin mâna întinsă către coroana de lauri ce o oferă 
Republica. Din întregul grup unde apar tipuri standard de militari, doar Napoleon beneficiază de un portret 
individualizat şi recognoscibil. În acest fel, împăratul începea edificarea cultului personalității şi a legendei 
personale perene. În 1811, pictorul Antoine Jean Gros a fost însărcinat cu decorarea cupolei. Tema ce i-a fost 


! Coloana Vendôme imita Columna lui Traian având pe fusul ei o compoziţie cu scene de luptă ce evoluau în spirală, spre 
vârf, unde a fost plasată statuia lui Napoleon în veșminte de împărat roman. Aceasta, după demolarea comunarzilor, a fost înlocuită 
cu o altă statuie a eroului în uniforma sa militară obişnuită, ca „Micul caporal” cum îl alintau trupele. Coloana era făcută din bronzul 
tunurilor capturate în bătălia de la Austerlitz din 2 decembrie 1805. 

dată era „Apoteoza Sf. Geneviève”, însă urma să aibă reprezentaţi, în extremităţi, pe cei mai însemnați 
suverani ai Franţei ce o glorificau pe protectoarea Capitalei: Clovis şi soția sa, Clotilda, Carol cel Mare, Sf. 
Ludovic şi regina Margareta, Napoleon I cu Marie-Louise şi fiul lor, Regele Romei. Gros a executat schițele 
şi s-a apucat să le transpună pe cupolă dar, până în 1814, când împăratul a abdicat prima dată şi a fost exilat 
în Insula Elba, nu a putut finisa decât primele două grupuri. În timpul celor 100 de zile, a reluat lucrările, dar 
după înfrângerea de la Waterloo şi revenirea regelui Ludovic XVIII pe tron i s-a impus să-l excludă pe 
împărat din compoziţie. 


Fig.l. Afişul expoziţiei. 


Edil desăvârșit, Napoleon s-a îngrijit de toate nevoile concetăţenilor săi: a construit piețe acoperite 
(8 la număr), abatoare, 15 fântâni, băi publice, parcuri, cheiuri şi cimitire. Pentru alimentarea cu apă a 
oraşului, care număra la vremea respectivă peste 600 000 de locuitori, a fost tăiat un canal care să aducă 
undele râului Ourcq, afluent al Marnei, spre beneficiul parizienilor. Adept al modernităţii, a înţeles că 
viitorul este al arhitecturii metalice, astfel că hala de grâu a fost ridicată din moduli turnaţi, mult înaintea 
Palatului de Cristal de la Londra, din 1851. Primul pod metalic peste Sena — şi primul de acest fel din lume — 
este Pont des Arts, care în zilele noastre, s-a îngreunat şi mai mult din cauza cuplurilor de turişti care prind 
lacăte de barele sale, în speranţa că, astfel, dragostea lor va fi pecetluită şi asigurată cu o eternă longevitate! 
Cele două maluri ale Senei au fost unite și de alte poduri, edificate tot în timpul domniei sale și purtând 
numele unor bătălii celebre: Jena şi Austerlitz. 

Fig. 2. Pierre-Joseph Sauvage, Portretul lui Bonaparte ca Prim Consul, ulei pe pânză. 


Igiena populației a fost un alt obiectiv al monarhului: pentru că asemenea construcţii de utilitate 
obştească lipseau pe străzile capitalei sale, iar locuitorii îşi satisfăceau nevoile fireşti oriunde urgenţa le-o 
cerea, a înființat toalete publice — devenite motiv de ironie pentru caricaturiștii vremii. O stampă din 
expoziție prezintă un asemenea stabiliment ce purta firma „Aisances publiques” (Latrină publică), unde 
intrau diverși cetățeni mânaţi de necesităţi ce nu sufereau amânare şi, contra unei taxe achitată unui uşier, 
primeau câte o cabină, în vreme ce un pieton era apostrofat de un jandarm pentru că se uşura pe un gard din 
apropiere. S-au făcut, de asemena, multe canale de scurgere în lungime de kilometri, care preluau apele 
menajere şi dejecțiile populaţiei. 

În decurs de 10 ani, între 1804 şi 1814, au fost cheltuite 130 de milioane de franci pentru amenajările 
oraşului. Multe străzi au fost pavate, au fost aliniate fațadele caselor, s-a dispus numerotarea imobilelor, a 
fost îmbunătăţit eclerajul nocturn şi fiecare cetăţean a fost obligat să măture strada în faţa locuinţei sale. Spre 
a uşura traficul şi a-i impune o ordine, a fost introdusă regula ca trăsurile să circule numai pe dreapta. 

Casele care se aflau pe malurile Senei au fost demolate şi s-au construit cheiuri elegante, pe care se 
puteau face plimbări. Spre a fi câştigat spaţiu, au fost demolate mai multe mănăstiri, acelea ale Celestinilor, a 
Carmelitelor, a lacobinilor şi Cordelierilor. Locuinţe modeste ce se întindeau între Louvru şi Tuileries au 
căzut sub târnăcopul muncitorilor, după atentatul nereușit pus la cale de opoziţia regalistă care a avut loc pe 

Strada Saint-Nicaise. Tot atunci a fost tăiată prima parte a Străzii Rivoli, între Concorde şi Louvru. Proiectele 
sale neterminate au fost preluate şi finisate, după aproape 40 de ani, de nepotul său, Napoleon al III-lea. 

Chiar dacă războaiele l-au ţinut departe de oraşul pe care l-a îndrăgit aşa de mult, totuși, suveranul l-a 
avut constant în obiectiv pentru amenajări și îmbunătățiri. Istoricii au calculat că, între 1805 şi 1814, 
Napoleon nu a petrecut decât 900 de zile în capitala sa. Când a fost prim consul, Bonaparte a locuit în palatal 
Luxembourg și apoi la Tuileries, ce fusese distrus în timpul revoluţiei şi renovat spre a deveni „Palatul 
Consular”. Atunci a fost remobilat și decorat cu mult fast. Dar locatarului nu i-a plăcut acea reședință și, ori 
de câte ori avea ocazia, se refugia la palatele Malmaison, Saint-Cloud, Fotainebleau și Compiegne, toate 
aflate în afara capitalei. Totuşi, la Tuileries a avut loc ceremonia nupțială cu tânăra arhiducesă Marie-Louise, 
fiica împăratului Austriei, Francisc al II-lea — ce, înfrânt la Austerlitz în 1805, îşi pierduse coroana de 
monarh al Sfântului Imperiu Roman de Națiune Germană și rămăsese doar cap al monarhiei bicefale 
austriece, sub numele de Francisc I. Pe 2 aprilie 1810, a fost organizat acolo un mare dineu de nuntă, cu un 
fast exorbitant: în sala de spectacol a palatului, a fost ridicat un podium pe care a fost întinsă masa pentru 
împărat și curtenii săi, în vreme ce oaspeţii ceilalți, cu mai puţin sânge albastru, erau plasați în loji. 
Evenimentul a fost imortalizat, într-un tablou cu valori preponderent documentare, de pictorul Alexandre 
Benoit Jean Dufay, poreclit Casanova. 

Un asemenea dineu de gală era un adevărat calvar pentru împărat căruia nu-i plăcea să piardă timpul la 
masă înfulecând. De obicei, prânzul dura un interval record de 8 minute şi cina 12 minute. Mânca mai 
totdeauna singur, repede și dezordonat, folosind degetele și pătându-şi pantalonii. Doar duminica se lua masa 
în familie şi participau toți frații și surorile cu soţii lor, fiind prezentă şi adorata şi distinsa sa mamă, Letizia — 
Madame Mere. Doar cu acea ocazie împăratul zăbovea la masă 20 de minute, ceea ce era un record. Soldat în 
toată puterea cuvântului, se mulțumea cu puţin şi cu feluri simple, nu era adeptul rafinamentelor culinare: 
adora lintea, dar detesta fasolea verde pentru că îl scârbeau firele păstăilor, îi plăceau macaroanele cu 
parmesan, ciorba (foarte firebinte!), friptura de oaie sau de pui, salata de fasole boabe, fricassée şi vol-au- 
vent. Bea vin îndoit cu apă şi prefera Chambertin. Nu refuza nici şampania, dar niciodată nu făcea abuz de 
băutură — un pahar îi era suficient. În zilele când se adâncea în munca pentru binele statului uita de masă şi 
mânca doar atunci când i se făcea foame. La fel şi în campanii, când cartierul său general era urmat de un 
furgon cu provizii şi de o maşină de gătit. La orice oră ar fi cerut suveranul să mănânce, bucătăria era pusă în 
funcțiune, în mijlocul câmpului, şi masa era servită îndată. În toamna lui 1812, când se afla în Rusia, un 
aghiotant ţinea tot timpul la piept o sticlă de Chambertin pentru ca Napoleon să-şi bea vinul preferat 
„chambree”. Preocupat de continuitatea dinastiei, își dorea, cu ardoare, un moştenitor pe care împărăteasa 
Josephine nu i-l putuse oferi, fapt ce dusese la divorțul de ea și rapida căsătorie cu tânăra arhiducesă 
austriacă. Dar, temător că nici aceasta nu i-ar fi putut da un fiu, a început să se intereseze de o metodă sigură 
de procreere. Astfel a aflat de la un aghiotant originar din Périgord, care avea mulți copii că, în familia 
acestuia, se mânca constant curcan umplut cu trufe. Împăratul a adoptat reţeta şi a comandat să-i fie servit 
acest fel de mâncare ale cărui ingrediente miraculoase erau aduse chiar din ţinutul prolificului ofiţer ce astfel 
şi-a căpătat, drept recompensă, epoleţii de colonel. La timpul potrivit împărăteasa a dat naștere fiului mult 
dorit, Regele Romei. Pentru progenitura cu sânge albastru, Napoleon a cerut arhitecților Percier și Fontaine 
să proiecteze un impozant palat pe colina Chaillot, în vestul capitalei — construcţie care nu s-a realizat din 
cauza prăbuşirii imperiului. 

Un alt proiect, rămas pentru câteva decenii doar în stadiul de machetă 1/1, a fost fântâna cu elefant, 
ridicată în Piaţa Bastiliei, pe locul vechii fortificații/închisoare. Animalul exotic fusese adoptat ca simbol al 
victoriilor repurtate în Egipt şi pentru interesul pe care Orientul îl suscita contemporaneității. Această 
impunătoare fântână care, în mijloc, trebuia să aibă un uriaș elefant turnat din bronzul tunurilor capturate de 
la inamic pe câmpul de luptă, a fost concepută de arhitectul Jean-Antoine Alavoine le Chevalier. Făcut din 
lemn și ciment, pe trompa elefantului nu a curs niciodată apă. Macheta fusese terminată puţin înaintea 
abdicării împăratului, iar finisarea sa nu a mai avut loc în timpul Restauraţiei şi nici mai târziu. Dar 
„Elefantul” a rămas multă vreme ca un reper drag parizienilor și, deteriorat de intemperii, a fost demolat în 
1846. În romanul Mizerabilii, Victor Hugo plasează în trupul elefantului ascunzătoarea lui Gavroche. 

În expoziţie, au fost adunate piese de mobilier — precum tronul auriu, capitonat cu catifea albastră 
brodată cu fir, cu inițiala N în mijlocul spătarului, ce s-a aflat în Palatul Tuileries —, veselă şi tacâmuri, 
machete și planuri ale construcţiilor ce au fost gândite şi executate în timpul domniei sale, picturi și stampe 
cu diverse clădiri sau ceremonii la care participa împăratul, caricaturi cu subiecte la zi. Tabacherele din baga 
ale împăratului, decorate cu medalii antice se aflau, de asemenea, în vitrine — deşi este ştiut că obiceiul 

fumatului era răspândit, mai ales, printre soldați şi marinari, împăratul păstrase tabietul seniorial al Vechiului 
Regim de a priza tabac. Nişte firme ale unor negustori de tutun completează expunerea. O spadă de model 
antic, folosită de unul dintre cei patru herlazi ce făceau parte din Casa Civilă a împăratului şi pe care aceştia le- 
au ridicat deasupra capetelor în momentul încoronării, se afla într-o altă vitrină. O toaletă de curte a uneia dintre 
doamnele de onoare ale împărătesei, brodată cu albina aurie — simbolul heraldic al noului Imperiu Francez — 
arăta majestuoasă cu trena ei ce mătura parchetul. Un portret în profil pictat în grisaille pe Pierre-Joseph 
Sauvage spre a sugera un basorelief îl reprezintă pe Bonaparte în ţinuta sa de Prim Consul. Una dintre săli era 
dominată de un bust colosal, din bronz, al împăratului, ce decorase intrarea principală a Muzeului Napoleon. 
Toate aceste exponate dau măsura grandorii pe care o căpătase Parisul în vremea Primului Imperiu. 

Chiar şi după trecerea în neființă, departe de patria pe care a iubit-o şi pentru a cărei mărire a lucrat și 
a luptat, figura împăratului a continuat să protejeze Parisul şi nu a fost dată uitării: în 1833, în vârful 
Coloanei Vendôme a fost aşezată o statuie a sa, iar, în 1840, din Insula Sf. Elena, locul exilului său, i-au fost 
aduse rămășițele pământești şi depuse în Domul Invalizilor, într-o raclă de porfir roşu. Ceremoniile 
reîntoarcerii la Paris a „cenușşii” sale au fost grandioase și, în pofida viscolului din ziua solemnității, mulți 
dintre vechii combatanți, îmbătrâniți şi sărăcăcios îmbrăcaţi, dar cu chipurile încununate de aura gloriei, au 
urmat impunătorul car mortuar — ce a trecut pe sub Arcul de Triumf — la fel cum îl urmaseră pe Marele Om, 
pe câmpul de luptă, spre victorie. Mitul lui Napoleon a luat proporţii după moartea sa, devenind un adevărat 
cult, atât pentru monarhiști, cât şi pentru republicani. Hugo îl adula şi-l numea „cel Mare” în comparaţie cu 
nepotul, Napoleon al III-lea, pe care-l eticheta drept „cel mic”. Făcând o statistică, ilustrul istoric octogenar 
Jean Tulard — ce vede în Napoleon mitul absolut — a stabilit că s-au scris mai multe cărți și studii despre el 
decât zilele ce s-au scurs de la decesul din Sf. Elena: 80 000 de titluri faţă de 70 500 de zile! 

Umbra împăratului a căpătat dimensiuni colosale, profilându-se peste Paris şi peste întreaga Franţă — 
şi, de ce nu, peste lume —, unde continuă să fie personajul cel mai respectat şi adulat din întreaga istorie. 
Chateaubriand, unul dintre criticii fervenţi ai lui Napoelon, nu a putut să nu-i recunoască măreția remarcând, 
pe bună dreptate, încă din epoca imediat următoare dispariţiei acestuia: „Viu, a pierdut pământul; mort, îl 
stăpânește”. Iar planurile pentru o Europă unită — ce-i drept sub sceptrul său şi francofonă (nu vorbitoare de 
engleză, ca azi!) — au prins viaţă abia acum, la distanţă de două veacuri de când li se dăduse contur, cu sabia. 

Expoziţia: Napoleon şi Parisul, visele unei capitale, restituie, prin imagini și obiecte bine alese, 
traiectele pe care s-a dezvoltat Oraşul Luminilor, ce a continuat să nutrească visuri imperiale, până în zilele 
noastre. 


Adrian-Silvan lonescu 


Arta actorului prin arta fotografiei — Matei Millo văzut de Carol Szathmari, Biblioteca Naţională a României, 
15 ianuarie — 1 septembrie 2015 


Prin talentul și inspiraţia sa, un actor trăieşte mai multe vieţi de-a lungul propriei sale vieţi — ce se 
confundă cu însăși cariera aleasă. De curând, acest aspect mi-a fost relevant, cu mare pregnanță, în timp ce 
vizitam o foarte plăcută expoziție, panotată în fastuoasele spaţii ale Bibliotecii Naţionale a României: Arta 
actorului prin arta fotografiei — Matei Millo văzut de Carol Szathmari. Valorificând bogatul material 
iconografic al instituției amintite, păstrat în Cabinetul de Fotografii al Colecţiilor Speciale, tânăra doctorandă 
Adriana Dumitran, o pasionată şi excelentă cunoscătoare a fotografiei istorice, s-a oprit asupra chipului 
marelui pionier al scenei românești, Millo, şi al personajelor pe care le-a întrupat. În zilele noastre suntem 
obişnuiţi a vedea fotografii din timpul spectacolelor sau al repetiţiilor, cu actorii interpretând diverse roluri. 
O expoziție contemporană cu asemenea imagini este un loc comun şi nu ne mai poate surprinde. Dar, pentru 
reduse a substanţelor cu care era acoperit clişeul de sticlă instantaneele erau imposibile, o asemenea 
expoziţie este o performanţă. Aşa că suita de tipuri întrupate de marele actor şi imortalizate de marele 
fotograf este uimitoare şi înduioșătoare în acelaşi timp! 

Posedând un admirabil spirit managerial — cum i-am spune azi —, din care reclama era absolut 
necesară, Matei Millo (1814-1896) îşi dăduse seama de marea însemnătate a imaginii în atragerea 
publicului. Cum în acea vreme, la noi în ţară, nu se făceau încă afișe ilustrate, actorul se gândeşte să scoată o 
serie de fotografii în care să fie cât mai bine reprezentat pentru personajele ce le interpreta şi pentru arta sa 
scenică. În consecință, apelează la amicul său Szathmari spre a-i face o seamă de portrete care să figureze, în 

chip elocvent, rolurile sale de succes din comediile naţionale. Colegul şi rivalul său, Mihail Pascaly, orientat 
mai mult spre dramă și un admirabil interpret al marilor roluri tragice din teatrul clasic sau modern, nu se 
gândise la acest gen de reclamă. În consecință, nu s-au păstrat decât 2-3 portrete standard ale sale, bust, 
îmbrăcat în haine de zi cu zi şi nu în costum de scenă. 

Cei doi, maeştri necontestaţi în domeniul lor, Millo şi Szathmari, mai colaboraseră înainte de a fi 
făcute aceste cadre memorabile. Versat în arta scenografiei pe care o exersa în propriul studiou fotografic pe 
care-l aranja în conformitate cu subiectul ce-l trata şi cu modelul aşezat în poză — fie că era vorba de un 
militar, fie de o delicată doamnă gătită în costumul de la ultimul bal sau de nişte ţărani şi negustori ambulanți 
ce trebuiau să apară fixați în mediul existenţei lor zilnice —, Szathmári nu s-a dat în lături a contribui şi la 
efectele speciale ale unui spectacol dat pe scena de teatru. Astfel, în a doua lună a anului1866, periodicul de 
limbă franceză din Capitală, „La Voix de la Roumanie” — al cărui editor şi principal cronicar era gazetarul 
Ulysse de Marsillac — comenta o reprezentaţie pusă în scenă de Millo, la care Szathmari avusese o însemnată 
contribuţie prin regia luministică întrebuințată în vederea obţinerii iluziilor optice legate de zborul unor 
duhuri: „Am văzut, de asemenea, spectrele pe care dl. Millo ni le-a promis. Certamente nu vă voi dezvălui 
acest secret. (...) Să vezi aceste figuri plutitoare, aidoma cu realitatea şi diafane ca visul, încerci o impresie 
extraordinară. Crezi că vezi o himeră care prinde contur şi care zboară în eter ca un nor colorat de reflexe 
fantastice. (...) [D. Millo] ne înfăţişează un bătrân profesor cu figură venerabilă şi un pişicher de mâna a doua 
care, prinși amândoi de febra aurului, vedeau apărându-le în faţa ochilor fantomele acelora pe care voiau să-i 
moștenească. Aceștia erau o femeie, un zuav şi un evreu. (...) Să lăsăm fantomelor cadrul care le convine; 
priveliştile supranaturalului au nevoie de perspectiva confuză a secolelor trecute. Costumele timpurilor de 
demult, ideile şi tradiţiile acelor epoci se armonizează cu draperiile fluturânde şi cu formele nelămurite ale 
stafiilor. Dl. Millo a ştiut să atragă mulţimea făcând să apară spectrele sale într-o ambianţă contemporană. 
Amestecându-le într-o piesă fantastică şi într-un mare spectacol, noi îi prevedem un succes detașat. Un 
meritat omagiu se cuvine pentru Dl. Szathmari care a adus aici această curioasă şi tulburătoare invenţie”!. 
Era, probabil, vorba de vreo lanternă magică prin intermediul căreia puteau fi proiectate, pe decoruri, diferite 
imagini fantastice şi lumini colorate ce transformau cadrul scenei într-o feerie potrivită subiectului. 

După doi ani ei reiau colaborarea pentru a executa suita de fotografii în care Millo apărea în diverse 
roluri. În 1868, presa anunţa apariția unei compoziţii cu 16 imagini ce-l reprezentau pe comediant, întrupând 
diverse personaje care-i înconjurau portretul în medalion?. Rolurile în care apare marele om de teatru 
fuseseră selectate dintre notabilele sale succese repurtate, în special, în dramaturgia originală a lui Vasile 
Alecsandri. Acestea sunt, începând din colţul din dreapta sus, în sensul acelor de ceasornic: Dascălul Găitan 
din vodevilul într-un act Profesorul grec, Herşcu Boccegiul, Barbu Lăutarul, Baba Hârca, Paraponisitul, 
Jupân Moise din Lipitorile Satului, Kera Nastasia, din nou Jupân Moise într-o altă atitudine, Paracliserul 
Colivescu, Gură-cască om politic, Frizerul din canțoneta Balul, bătrânul boier din Prăpăstiile Bucureştilor, 
comedie scrisă de însuşi Millo, Covrigarul, Bunul odinioară din piesa omonimă a lui Henri Murger, Mama 
Angheluşa şi Pârvu ţăranul din Prăpăstiile Bucureştilor. 

Pentru fiecare dintre aceste poze, actorul şi-a adus în studioul fotografic machiajul, perucile, costumul 
şi accesoriile necesare: tamburina Babei Hârca, cutia cu panglici, foarfeci, ibrişime, nasturi, perii, pudră şi 
chibrituri a lui Herşcu, cobza lui Barbu, cărţile de joc în care Mama Angheluşa citea viitorul, tava şi trepiedul 
covrigarului etc. În vremea aceasta, maestrul fotograf se îngrijea de aranjarea spaţiului, în conformitate cu 
nevoile cadrului în care evolua personajul. Astfel, au luat ființă niște foarte evocatoare tablouri vivante a 
căror elaborare consumase, probabil, mult timp şi osteneală din partea amândurora, dacă ne gândim doar la 
faptul că, pentru fiecare rol, era necesară costumarea, machierea şi stabilirea atitudinii potrivite. Iar actorul 
trebuia să fie foarte sigur pe sine ca să nu clipească ori să nu-și modifice expresia şi gestica în timpul celor 
câteva secunde cât fotograful ţinea deschis obiectivul. Mai mult ca sigur că au fost executate în şedinţe de 
poză diferite, mai ales că Millo trebuia să-și intre în rol. În fiecare dintre aceste tipuri, el a arborat expresia 
specifică eroului interpretat: demnitatea şi lenea boierului velit, umilinţa plângăcioasă a paraponisitului, 
aprehensiunea zvonistului Gură-cască, onctuozitatea şi viclenia lui Moise, amabilitatea şi elocvența 


U.M. [Ulysse de Marsillac], Causeries, în La Voix de la Roumanie, n° 13/16 Février 1866. 

? Buletinu Bibliograficu, în Buletinulu Instrucţiunei Publice, Maiu şi Apriliu 1868, p. 88: „PORTRETULU celebrului nostru 
artistu dramaticu M. Millo, încunjuratu de 15 (sic!) portrete representându cele mai celebre din creațiunile sele dramatice, de d-nu 
Satmary (sic!).” 

3 Mihai Florea, Arta actorului Matei Millo, în SCIA, anul VII, nr. 2/1960, p. 126-131; Mihai Vasiliu, Matei Millo, Bucureşti, 
1967, p. 58-61, 70,77. 

insidioasă a lui Herşcu, tristeţea lăutarului, insinuanța Angheluşei, mulțumirea de sine a covrigarului, etc. 
Contemporan schimbărilor vestimentare şi al modernizării țării, Millo era scenograful ideal pentru a alege 
costumele acestor personaje: kir Gaitanis Loghiotatos, dascălul grec, poartă un strai de tranziție compus 
dintr-un anteriu vărgat, strâns în brâu de şal, peste care are o fermenea scurtă, însă, pe scăfârlie, a pus o şapcă 
rusească, iar în picioare ciubote căzăceşti, trase peste bernevici, Mama Anghelușa este încă legată la cap cu 
un bariş de tulpan, dar a adoptat rochia cu malacov şi scurteica, Moise poartă chipa, iar Herşcu are peste ea şi 
un ştreimel, de sub care se revarsă perciunii cârlionțați. 

Din portretele „oficiale” ale actorului, ne priveşte un domn durduliu, de talie măruntă, strâns în 
redingota zilnică, între ai cărei nasturi de la piept își vârâse mâna, luând poziţia preferată a împăratului 
Napoleon I, mai potrivită pentru un militar decât pentru un om al scenei. Capul mare, aproape 
disproporționat față de restul trupului, cu obrajii bucălaţi raşi ca în palmă, capătă o expresie ironică prin 
sclipirea ochilor şi un început de zâmbet pe buze. Acest tip relativ banal de burghez ce afişează bunăstarea — 
deşi se ştie ce dificultăți financiare avea mai tot timpul, cum îl urmăreau creditorii şi cum a dat faliment — este 
foarte departe de mina jovială şi expresivă pe care o lua când îşi rostea replicile, la spectacol. Parcă ar fi fost 
alt om! Şi chiar era alt om, unul cu o fabuloasă disponibilitate de a crea noi şi variate caractere, în funcție de 
piesă şi de scenariu. Fiindcă Millo a trăit, realmente, mai multe vieți: alături de a sa, pe acelea ale 
personajelor dragi cărora le conferea identitate şi concreteţe pe scenă. 

Deşi la data când au fost luate fotografiile Millo nu mai era la prima tinereţe — avea deja 54 de ani — şi 
nici fizicul nu mai era acela al unui june, el poseda temeritatea de a interpreta roluri de tineri precum 
Vicontele de Letorier din piesa omonimă a lui Jean-François Alfred Bayard, adaptată de Costache Negruzzi. 
Strâns în corset, purtând ciorapi negri, mulaţi, şi perucă neagră, arăta suplu şi atrăgător. Aceeaşi uimitoare 
transformare se petrecea când interpreta roluri în travesti, ca deja menţionatele Baba Hârca, Mama 
Anghelușa, apoi Kera Nastasia, Mama Bălașa, Cocoana Chiriţa — femei din popor sau din mica boierime, cu 
pretenţii de a face parte din protipendadă — care se pretau la caricaturizare, la îngroşarea trăsăturilor prin 
cănirea cu gogoşi de ristic a sprâncenelor, rumenirea excesivă a obrajilor cu cârmâz și adăugarea unui pumn 
de aluniţe false. Dar, de o uimitoare versatilitate, el a abordat şi roluri de femei virtuoase sau demimonde, şic 
sau negliente, din dramaturgia franceză, precum Dama cu camelii de Alexandre Dumas fiul şi Fiica 
poporului, adaptată după Ernest Legouvé, unde travestirea era atât de bună încât cu greu se putea recunoaște 
persoana actorului în doamnele cu glezne fine, încălțate cu delicaţi pantofi cu toc înalt, care gesticulau 
elegant, ca în salon sau la dineu şi aruncau priviri când languroase și visătoare, când enigmatice sau trufaşe. 
Purtând un maieu și ciorapi colanți care-i confereau o siluetă de silfidă, actorul apare și într-o poză de zeitate 
cinegetică, cu arc şi săgeată minuscule, interpretând un rol încă neidentificat. 

Fotografiile, care îl reprezentau figură întreagă, au circulat în formatul „carte de vizită”, fiind 
comercializate cu bucata ori în seturi complete, solicitate de amatori şi admiratori. Dar au fost realizate şi 
niște planșe de mari dimensiuni, în care erau compuse parte ori toate aceste imagini, fie în jurul unui portret 
în medialion al actorului, fie doar aliniate, unele lângă altele. Adriana Dumitran a depistat trei variante ale 
acestui montaj fotografic. 

Un pictor destul de obscur din Craiova, Nicolae Elliescu, a folosit această suită ca bază pentru o serie 
de mici lucrări în ulei, fără vreo modificare sau intervenţie personală faţă de model decât, eventual, aceea 
cromatică. Millo este reprezentat sub înfăţişarea lui Barbu Lăutarul — tabloul prezentat în cadrul Exposiţiunii 
Artiştilor în Viaţă din 1872* —, a Paraponisitului, a Kerei Nastasia, a Paracliserului, al dascălului Găitan şi 
a lui Moise din Lipitorile Satului”. Se cuvine o rectificare la atribuirea rolurilor făcută, într-o recentă lucrare, 
de unul dintre distinşii cercetători ai artei oltene“: sunt confundați Kera Nastasia cu Coana Chiriţa, 
Paracliserul cu Covrigarul, Surugiul cu Dascălul Găitan, iar Jupân Moise cu Herşcu Boccegiul — deşi între 
mimica şi costumele celor doi evrei, aşa cum îi juca Millo, erau mari diferenţe, mai ales că Herşcu purta 
ştreimel. Tot acest exeget dă ca perioadă a executării picturii cu Barbu Lăutarul anul 1889 — după o datare a 
pictorului — deși lucrarea fusese deja expusă în 1872, timp mai potrivit pentru a fi prezentată public, la scurt 
interval după ce, patru ani mai înainte, Szathmari lansase fotografiile actorului. 


A [Ulysse de Marsillac], Le Salon de 1872, în Le Journal de Bucarest n° 186/6 Juin 1872; Adrian-Silvan Ionescu, Mișcarea 
artistică oficială în România secolului al XIX-lea, Bucureşti, 2008, p. 147. 

5 Acad. George Oprescu (coordonator), Ion Frunzetti, Mircea Popescu (redactori), Scurtă istorie a artelor plastice în R.P.R., 
Secolul XIX, Editura Academiei Republicii Populare Române, București, 1958, p. 160. 

é Paul Rezeanu, Istoria artelor plastice în Oltenia (1800-1918), Craiova, 2010, p. 115-117. 

Astfel au luat naștere primele fotografii publicitare de la noi, iar prin aceasta Szathmari se evidențiază 
ca un pionier al genului. 

Deschisă în intervalul 15 ianuarie — 1 septembrie 2015, Arta actorului prin arta fotografiei — Matei 
Millo văzut de Carol Szathmari a fost o expoziţie senină, jovială, care deschidea o fereastră spre începuturile 
teatrului românesc şi spre personalitatea de proporții monumentale a comediantului ce, jumătate de secol, a 
făcut să râdă un public prea puțin instruit şi deprins cu arta scenică, dar pe care l-a educat şi căruia i-a 
modelat gustul şi i-a deschis apetenţa pentru dramaturgia naţională. 


Adrian-Silvan lonescu 


Retrospectiva George Ștefănescu-Râmnic: discreta frumuseţe, Muzeul Naţional al Satului „Dimitrie Gusti”, 
6 noiembrie — 20 decembrie 2014 


În 2014, un artist plurivalent — scenograf, pictor de şevalet, grafician, restaurator — George Ştefănescu- 
Râmnic ar fi împlinit 100 de ani. La Muzeul Naţional al Satului „Dimitrie Gusti” i-a fost organizată, în 
intervalul 6 noiembrie — 20 decembrie, o expoziţie retrospectivă, însoțită de un amplu catalog, admirabil 
ilustrat. Fiul său, arhitectul Radu Ștefănescu, s-a ocupat de acest eveniment. A făcut-o cu delicateţă, 
profesionalism și multă dragoste filială (Fig. 1, 2). 


Fig. 1. George Ştefănescu în atelier, foto: Dinu Lazăr. 


Artistul s-a născut în 1914, în satul Plăineşti/Dumbrăveni, din preajma Râmnicului Sărat, de unde şi-a 
adăugat la nume și pe acela al localităţii. Acolo avea să-şi facă studiile liceale şi să îndrăgească artele. În 1933, se 
înscrie la Academia de Arte Frumoase pe care o frecventează până în 1936. Acolo a fost elevul lui Nicolae 
Dărăscu în a cărui companie a lucrat mult timp după aceea. În 1939, a fost mobilizat iar cursul războiului l-a dus 
tocmai în Crimeea, unde, în 1944, a fost grav rănit. Ani de zile a avut sechele şi un timp nu a mai putut picta. 

Sie 


x Eaa at Sia = 
Fig. 2. Str. Domnita Anastasia 7 — acolo este inima mea, ulei pe carton, 64,5 x 64 cm, 1999 (1). 


Spre a nu se depărta de domeniul plastic s-a orientat spre grafica publicitară şi scenografie. A activat la 
cercul de teatru de la ARLUS, pe care îl conducea regizorul Ion Sava. Apoi a fost angajat la Romfilm şi, în 
particular, a executat afişe şi generice de cinematograf, schiţe pentru decoraţiuni interioare şi proiecte de 
pictură murală. Printr-un efort de voinţă şi încurajat de mentorul său, Dărăscu, din 1956, reia pictura pe care 
nu a mai părăsit-o până la moarte. În 1958, a devenit membru al Uniunii Artiştilor Plastici. Şi tot în acel an, a 
fost angajat de marea actriță Lucia Sturdza Bulandra ca scenograf la Teatrul Municipal, unde a activat până 
la pensionare, în 1974. Scena a reprezentat un constant stimulent pentru Ştefănescu: a lucrat cu regizori şi cu 
actori celebri, a recreat atmosfera secolelor trecute, a desenat costume de curteni sau de plebei. Activitatea ca 
scenograf şi contactul cu lumea teatrului l-a păstrat tânăr şi jucăuş. El a fost autor al decorurilor pentru 
memorabila piesă Mamouret, de Jean Sarment, în care a strălucit, pentru ultima oară, Lucia Sturdza 
Bulandra, protectoarea sa. A reprezentat-o în acest rol, tronând pe un fotoliu şi înveşmântată într-o toaletă cu 
nuanţe de roşu greu. Nu a fost singurul portret ce i l-a făcut: ca semn de mare admiraţie şi recunoştinţă, a 

imortalizat-o în rolul titular din Nebuna din Chaillot, obţinând o pânză plină de forță evocatoare prin 
cromatică şi compoziţie. Chipul îmbătrânit şi marcat de o distinsă oboseală trăiește, cu pregnanţă, în masa 
vibrată de roșu şi verde prin care sunt figurate, într-un amestec de manieră postimpresionistă şi fovistă, 
rochia, pălăria cu pene şi profuzia de ornamente agreeată de personaj. Pentru Muzeul Teatrului Naţional, a 
elaborat portretul soțului acesteia, tragedianul Tony Bulandra, cu trăsăturile sale fine, nobile, inconfundabile. 
Portretist de mare anvergură, pătrundea psihologia modelului, înţelegea și reprezenta tăcerea, dialogul mut, 
interior. Un prieten apropiat i-a fost tatăl semnatarului acestor rânduri, portretistul de caracter Silvan, pe care 
l-a surprins în preajma împlinirii vârstei de 76 de ani, cufundat în gânduri. Ca semn al împărtășirii acestei 
atitudini pansive, pe spate, sub dedicație, autorul a scris: „Fericiţi sunt toţi cei ce caută liniștea”. 

Artistului i-a plăcut să se folosească pe sine însuși, adesea, drept model. Din cadre suntem priviţi de un 
domn cu aspect sever, cu gura strânsă şi privirea sfredelitoare, apăsătoare până la obsesie. Acesta era modul 
în care dorea să fie memorat de public, deşi toţi aceia care l-au cunoscut și prețuit — și nu erau puţini! — îl 
descriau ca pe un om vesel, jovial, comunicativ, îndatoritor şi mereu surâzător, ceea ce el a evitat să 
reprezinte în mai toate autoportretele. Aceasta a fost masca, figura cu care trebuia să se apere de agresiunea 
unei societăţi potrivnice și necruțătoare față de oamenii sensibili și sinceri. 

În 1961, a primit, drept atelier, două odăi de la parterul Muzeului Gheorghe Tattarescu, din stânga 
gangului de intrare. Acolo şi-a amenajat un cadru prietenos, stimulator creaţiei, ce a încântat pe toți 
vizitatorii, fie ei colegi de breaslă, prieteni, colecționari sau muzeografi de la instituţia ce funcţiona deasupra. 
Pe pereţi a panotat icoane pe sticlă şi pe lemn, ulcele şi străchini țărănești, tipsii şi tigăi de aramă, talăngi şi 
zurgălăi, un prapor bisericesc și câteva pristolnice de lemn, colțare și păretare, un ceas cu cuc și o oglindă 
pretențioasă, domnească. Între mobilele contemporane, uzuale, erau intercalate lăzi de zestre, ce slujeau şi 
drept laviţe pe care se aşezau oaspeţii atunci când numărul lor depăşea pe acela al scaunelor. Multe dintre 
aceste obiecte le folosea pentru a picta naturi statice. Picturile ţărăneşti pe sticlă i-au oferit sugestii pentru 
mai multe compoziţii cu tematică religioasă, în special, Crucificări. 

S-a împrietenit cu un reputat colecționar, Mişu Weinberg, care i-a achiziționat multe pânze. 
Conversaţia cu acesta era emulativă și-i oferea idei și teme pentru viitoare lucrări. Fără a se depărta vreodată 
de motivul naturalist, Ştefănescu a parcurs toate etapele artei moderne şi contemporane: de la 
postimpresionism de filiație Seurat-Signac, unde divizionismul recompune colțul de peisaj ales ca motiv 
(manieră evidentă în Podul de pe Stever) şi din lecţia lui Lucian Grigorescu (Bărrâne răchite, Toamna în 
pădure, La Balcic), la fovism (La Covasna), cu o mică evadare spre expresionism, de factură Kirchner 
(Nuduri în iarbă, Trei Magi), şi o mai îndelungă cantonare în cubism (Vis de actor, Arlechin, Noaptea în sat, 
Călușari). Ştefănescu era un artist care experimenta tot timpul, străduindu-se să înțeleagă, prin practică 
personală, sintaxa plastică a înaintaşilor. A încercat stilul lui Klee (Casă cu plopi), pe acela al lui Dufty 
(Porumbelul, Slujba în catedrală). A fost foarte mult atras de paleta stridentă și de simplitatea formelor 
primare, de extracție populară, din pictura lui Țuculescu. La fel ca maestrul oltean, a elaborat câteva 
compoziţii totemice (Oameni, păsări, animale, Geometrii solare, Totem solar, Partitură magică, Podoabe de 
nuntă). Aşa a ajuns la un total sintetism al Crucificărilor a căror bază de pornire o oferea iconografia din 
mediul rural. În naturile statice de consistență litică adună fructe, legume, pahare şi cancee uşor de înscris în 
figuri geometrice. De la volumetrie acuzată, palpabilă, de expresie Petrașcu, trece, elegnat, spre un decorativ 
plat, în genul lui Pallady. Se întâlnesc ecouri chiar de la Luchian, atunci când pictează corole de flori. O 
compoziţie foarte îndrăzneață — Mușcate la fereastră — prezintă un carioaj alb, fără modeleu, al cercevelelor, 
în spatele căruia vibrează, exploziv, roşul şi verdele plantei. 

Reputata critică de artă, Aurelia Mocanu, care a fost consilier al evenimentelor pregătite de Fundaţia 
Pictor George Ștefănescu-Râmnic şi a semnat unul dintre textele impozantului catalog editat cu această 
ocazie, se ingeniază în termeni foarte potriviţi a desemna consistenţa cromaticii maestrului: „verde reptilian”, 
„roşuri de fard fellinian”, „bonnardism altoit pe Emil Nolde”. 

Aşa cum se vede din cele de mai sus, în vasta operă a lui Ştefănescu, au existat foarte multe traiecte. În 
unele nuduri este, uneori, citibil Tonitza; într-un autoportret, artistul ţine penelul la fel ca Sabin Pop într-unul 
de-al său, ca un iconar ce s-a zugrăvit pe un perete de biserică, în preajma ctitorilor. Cu altă ocazie, 
Ştefănescu s-a jucat așternându-şi trăsăturile, direct din pensulă, pe prima pagină a periodicului „România 
liberă”, folosind un duct gros, violent, şi tente transparente, de sub care mai pot fi citite fragmente din 
articolul de fond. 

În 1989, artistul se stabileşte în Germania, la Liidinghausen, în Westfalia, unde fiul său se afla de 
câțiva ani. Acolo, Ştefănescu a cunoscut un reviriment al creativităţii sale: pictează cu nerv şi bucurie, 
expune şi primește laurii recunoașterii și preţuirii comunităţii locale. Dar inima sa rămăsese tot în București, 
pe strada Domnița Anastasia, în atelierul de care trebuise să se despartă. Pictase acest atelier de multe ori, 
după natură, când se afla în el. Acuma îl picta din memorie. Atelierul exterior se confundase cu acela 
interior, al minţii! Mediul din care fusese smuls și-l purta în toată ființa sa. Acest atelier însemnase atât de 
mult pentru artist, încât a continuat să-i fie un frecvent motiv pentru pânze de la sfârșitul carierei. Pe 
marginea uneia dintre acestea, în care compusese un peisaj urban fantastic — turnuri şi blocuri ce nu existau 
în preajma străzii cu atelierul său — a scrijelat o propoziţie în care se concentrase întregul său dor și visul ce-l 
urmărea la locul în care se simţise atât de bine, în care pictase şi avusese succes cu expoziţii aranjate chiar în 
atelier. Scria: „Acolo este inima mea!”. Artistul fusese puternic marcat de energiile imanente din pereții, din 
tencuiala, din bolta gangului Casei Tattarescu. S-a stins, departe de acel loc, în 2007, la vârstă înaintată. 
Înainte de a expia, își exprimase îngrijorarea legată de destinul substanţialei sale opere. Dar fiul i-a promis că 
se va ocupa de această moştenire artistică. Şi s-a ţinut de cuvânt, organizând acest variat și atractiv program 
de restituire a unei însemnate personaltăți din lumea plasticii naţionale din a doua jumătate a secolului 
al XX-lea. Cinste vlăstarelor de artiști ce ştiu să nemurească memoria părintească! 


Adrian-Silvan lonescu 


Conferinţa Internațională pentru doctoranzi şi post-doctoranzi: Crossroads: East and West. Cultural Contacts, 
Transfers and Exchange Between East and West in the Mediterranean (Split, 17-19 septembrie 2015) 


În perioada 17-19 septembrie 2015, am avut ocazia de a participa la cea de-a doua conferință 
internațională pentru doctoranzi și post-doctoranzi de la Split, intitulată Crossroads: East and West. Cultural 
Contacts, Transfers and Exchange Between East and West in the Mediterranean, organizată de Facultatea de 
Ştiinţe Umaniste şi Sociale din cadrul Universității din Split, Departamentul de Istoria Artei al Facultății de 
Arte din cadrul Universităţii din Ljubljana şi Centrul pentru Studii Iconografice al Facultății de Ştiinţe 
Umaniste și Sociale din cadrul Universităţii din Rijeka. 

Pe lângă obiectivul principal, acela de a susține dialogul ştiinţific între tinerii cercetători, prezenta 
ediţie a conferinței s-a axat pe dihotomia culturală est-vest şi pe noile metode de interpretare ale acesteia din 
perspectiva teoriei schimbului cultural, a noului istorism, a studiilor culturale şi a imagologiei. Tematica s-a 
reflectat asupra regiunilor din Europa şi Orientul Mijlociu, iar subiectele propuse s-au referit la contacte 
culturale, schimburi, relocări şi tendinţe sociale care au dus la crearea unor concepte complexe şi rețele de 
idei în decursul istoriei. 

Evenimentul s-a desfăşurat pe parcursul a două zile la Facultatea de Ştiinţe Umaniste și Sociale din 
Split, în proximitatea peristilului, în însăși inima palatului lui Dioclețian. Participanți din 15 ţări au fost 
întâmpinați în dimineaţa primei zile de profesorii organizatori: Ivana Prijatelj Paveic (Universitaea din Split), 
Marina Vicelja Matijašić (Universitatea din Rijeka) și Tine Germ (Universitatea din Ljubljana). Cuvântul de 
deschidere, rostit de decanul Facultăţii, profesorul Aleksandar Jakir, a făcut referire la necesitatea studierii 
interdependenţei dintre est și vest în spaţiul mediteraneean în contextul reactualizării conceptului de „fortress 
Europe”. Cei doi invitaţi speciali, Prof. Zrinka Blazevic (Facultatea de Ştiinţe Umaniste şi Sociale, Universitatea 
din Zagreb) şi Gasper Cerkovnik (Facultatea de Arte, Universitatea din Ljubljana) au vorbit despre 
metodologii pentru studiul spaţiului sud-slavic în calitate de spaţiu liminal marcat de multiple hibridizări şi 
sincretisme culturale, respectiv despre reprezentarea motivului Sfântului Iacob, ucigașul de mauri (Santiago 
Matamoros) în arta central-europeană la sfârșitul marelui război turc (sec. al XVII-lea). Celelalte comunicări 
au fost împărțite în trei paneluri tematice. Prima comunicare, a Viktoriei Košak (Croaţia, Zagreb) a vizat 
imaginea complexă a turcilor în relatările de călătorie ale călugărilor franciscani din secolul 
al XIX-lea. Ümit Frat Açikgöz (SUA, Houston) a studiat modul în care referințele arhitecturale și urbane cu 
privire la ţinutul Antiohiei se intersectează cu discursul religios, naționalist şi colonialist în relatările 
călătorilor francezi Constantin François de Chasseboeuf, Baptistin Poujoulat, Emile Le Camus şi Maurice 
Barres. Eter Edisherashvili și Nino Tsitsishvili (Georgia, Tbilisi) au analizat cum misiunile catolice în 
Georgia au activat circulaţia operelor de artă europene într-un spațiu dominat de influenţa Imperiior Otoman 

şi Safavid. În cel de-al doilea panel, Talitha Schepers (Regatul Unit, Cambridge) a examinat modul în care 
experienţa călătoriei la Constantinopol a influenţat operele artiștilor Gentile Bellini, Pieter Coecke van Aelst 
şi Nicolas de Nicolay, iar Aynur Erdogan (Netherlands, Groningen) a propus perspectiva caleidoscopului în 
analiza concepțiilor americane timpurii despre Orient. Marcus Pilz (Germania, Lagerfeld) şi Peter T. Nagy 
(Ungaria, Budapesta) au realizat o analiză tehnică, funcțională, stilistică și iconografică a cinci globuri de 
cristal, presupuse a fi de origine fatimidă. Milena Ulčar (Serbia, Belgrad) a pus sub semnul întrebării mesajul 
transmis de reprezentările vieții sfântului Trifon de pe relicvariul (sec. XV-XVI) şi plăcile de marmură 
create de sculptorul venețian Francesco Cabianca (1704-1708) şi aflate în catedrala patronată de sfânt din 
golful Kotor. Nu în ultimul rând, Vera-Simone Schulz a urmărit în paralel dezbaterea conceptului ex oriente 
lux în discursurile vizuale occidentale şi preschimbările suferite de dispozitivele medievale de iluminat în 
contextul artei creştine şi islamice. Seara s-a încheiat cu un tur al vechilor structuri romane ale palatului, 
incorporate aproape organic în peisajul urban actual și cu o discuţie despre efectele turismului de masă 
asupra acestui sit arheologic, monument UNESCO. 

A doua zi a fost deschisă de Ivana Triva (Croaţia, Kastel Gomilica), cu o prezentare despre conceptul 
de „adriobizantinism” în studiile lui Ljubo Karaman despre arta bizantină din spaţiul adriatic. În continuare, 
comunicarea noastră, intitulată Structures, ornaments and symbols. Patterns of artistic intersection between 
east and west in Wallachian 17-18" c. religious architecture a dorit să scoată în evidenţă elementele de 
provenienţă străină din arhitectura bisericilor ctitorite de Spătarul Mihail Cantacuzino în contextul dinamicii 
schimburilor artistice între zona veneto-dalmatică, Balcani şi Constantinopol. Ultima comunicare din acest 
prim panel, susținută de Anna Messner (Italia, Florenţa) a avut ca subiect percepţia comunității evreilor în 
timpul imigrației sioniste de la începutul secolului al XX-lea. 

Prezentările au continuat după pauză, cu Dorottya Uhrin (Ungaria, Budapesta), care a vorbit despre 
cultul sfintelor Ecaterina şi Margareta și reprezentările lor, unele chiar din biserica fortificată din Dârlos 
(sec. XV-XVI). Matko Marušić a arătat cum, în secolul al XVI-lea, topografia sacră a Ierusalimului a fost 
reconstruită de călugării franciscani pe două insule din Adriatică, Daksa şi Kosljun, reușind astfel crearea a 
unor rute alternative de pelerinaj în spaţiul occidental. Sandor Klapcsik şi Nikola Hendrichova (Republica 
Cehă, Liberec) au analizat fenomentele de aculturaţie şi imitare parodistică în două filme balcanice: Vremea 
țiganilor (Dom zavesanje, 1988) de Emir Kusturica şi Mila de pe Marte (Mila ot Mars, 2004), iar Renaud 
Dorlhiac (Franţa, Paris) a prezentat opera fotografică a fotografului american de origine albaneză Kristaq 
Sotiri, captivă în imaginea bucolică a ținutului natal. Eni Buljubasic (Croaţia, Split) a arătat cum identitatea 
mediteraneeană este re-creată într-un videoclip al unei formaţii de neo-klapa (cântare tradițională croată). 
Ketevan Tsetskhldaze (Georgia, Tbilisi) a prezentat modul în care forme orientale şi europene coexistă în 
arhitectura din Tbilisi şi în arta modernă georgiană. Andrea Baotic-Rustanbegovic (Bosnia și Herţegoina, 
Sarajevo) a deschis ultimul panel cu o lucrare despre discursul orientalist în producția artistică din Bosnia şi 
Herţegovina sub administraţia Austro-Ungară (ante 1908). Sandra Bradvic (Elveţia, Berna) s-a folosit de 
exemplul Centrului de Artă Contemporană din Sarajevo (SCCA) pentru a examina critic rolul pe care atât 
curatorii occidentali cât şi cei din Orient l-au jucat în procesul de emancipare şi mistificare a artei 
contemporane din estul Europei. Nikola Bojic (Croaţia, Split) a încercat să determine poziția palatului lui 
Dioclețian din Split în contextul discursului arhitectural postbelic prin analizarea lucrărilor arhitectului 
olandez Jacob Bakema, și al grupului internațional din care făcea parte, Team 10. În final, Dragana Modrić a 
discutat despre subiectivizarea politică în creaţia artistului libanez Walid Raad și despre inițiativele 
asemănătoare ale grupurilor de artiști contemporani din spaţiul ex-iugoslav. 

În ultima zi, organizatorii au pregătit un tur al galeriei Emanuel Vidović, al muzeului orașului şi al 
Galeriei de Arte Frumoase din Split, marcând astfel încheierea unei întâlniri interculturale fructuoase între 
tineri cercetători. 


Iuliana Damian 


Vizita profesorului Steve Yates la Bucureşti 
Profesorul Yates din Albuquerque, New Mexico, este o personalitate marcantă şi complexă în 


domeniul istoriei fotografiei moderne, conferenţiar internațional, curator de expoziţii și muzeograf, fondator 
al departamentului de fotografie de la Museum of New Mexico și autor al unui impresionant număr de studii 

şi cărți de specialitate, el însuşi la bază plastician, devenit artist fotograf, specialist în opera şi activitatea 
didactică a lui László Moholy-Nagy. A făcut cercetări şi a organizat expoziţii cu piese din opera lui 
Aleksandr Rodchenko, Betty Hahn, Joel-Peter Watkin, Eliot Porter, Alexander Macijauskas, Paul Caponigro 
şi Moholy-Nagy. Este autorul câtorva lucrări fundamentale: Poetics of Space — A Critical Photographic 
Anthology; Alexander Rodchenko: Modern Photography, Photomontage & Film, Idea Photographic — After 
Modernism (lucrare on line); Betty Hahn — Photography or maybe not. 

Ca bursier Fullbright a călătorit în peste 26 de țări, multe din fostul lagăr socialist precum Rusia, 
Belarus, Ucraina, Lituania, Letonia, Ungaria, Republica Cehă etc., unde a susţinut master classes şi a 
organizat expoziții, luând contact și familiarizându-se cu mişcarea artistică a contemporaneităţii, fără însă a 
ignora tradiţiile, muzeele şi colecţiile de artă clasică. 

În perioada de formare a beneficiat de îndrumarea şi încurajarea unuia dintre părinţii studiilor de 
istoria fotografiei, Beaumont Newhall, întemeietor al departamentului de fotografie al Muzeului de Artă 
Modernă (MoMA) din New York, şi primul autor al unei istorii complete a fotografiei, The History of 
Photography from 1839 to the Present (1937), ce s-a bucurat de multe ediţii, revizuite şi adăugite. 

De când l-am cunoscut pe Steve Yates, în 2002, la întâlnirea anuală ORACLE a curatorilor şi 
istoricilor fotografiei — ce s-a desfăşurat atunci la Köln — şi apoi la următoarele întruniri de acelaşi fel, am 
fost impresionat de căldura şi de insistența cu care povestea despre magistrul ce l-a îndrumat pe calea 
studiului fotografiei contemporane fără a neglija perioadele istorice. Recunoştinţa față de un profesor care, 
cu delicateță și diplomaţie, a știut să-i trezească interesul pentru un gen marginal în perioada sa de formare și 
care l-a tratat ca pe un coleg mai tânăr, este rară. Aceasta mi l-a făcut simpatic și m-a determinat să-l invit să 
țină prelegeri la Bucureşti, unde putea să întâlnească şi studenţii de la Secţia Foto-Video a Universităţii de 
Arte, cărora să le împărtăşească din experienţa sa. A acceptat imediat propunerea şi, înaintea unui turneu mai 
lung de conferinţe şi expoziţii ce le avea programate la Moscova, a făcut o escală de 7 zile în Capitala 
noastră, în intervalul 10—17 mai 2015. 


Prima expunere — intitulată: Proto Modern Photography: Innovators of Modernist Discourse — a 
susținut-o, pe 12 mai 2015, în Amfiteatrul „Ion Heliade Rădulescu” al Bibliotecii Academiei Române. În 

preambul, a fost conturat profilul magistrului său şi s-a evidenția aportul acestuia la analiza estetică a 
fotografiei istorice sau a celei moderne prin asimilarea acestora în zona plasticii, pe poziţii de egalitate. 
Prezentarea a fost completată de o profundă analiză a începuturilor fotografiei moderne. 

În conferinţa intitulată: László Moholy-Nagy: Photographic Paradigm for the Next Century, ce a fost 
susținută, pe 14 mai, în amfiteatrul Universităţii Naţionale de Arte, dr. Yates a prezentat modul în care complexul 
artist a întrebuințat fotografia ca important mijloc de expresie plastică, depășind limitele epocii prin folosirea ei în 
fotomontaje, tipărituri, picturi, filme, sculpturi cinetice şi un întreg repertoriu al artelor vizuale. 

Ambele expuneri au fi însoţite de foarte iteresante proiecţii de imagini din arhiva personală sau din 
arhive muzeale ori din acelea, greu accesibile, ale descendenților artiştilor despre care s-a vorbit. Ambele 
prezentări s-au bucurat de succes şi au oferit audienței posibilitatea de a intra în dialog cu oaspetele care a 
răspuns, cu amabilitate, la toate întrebările, dând explicaţii suplimentare asupra unor anumite aspecte ce nu 
fuseseră suficient dezvoltate în expunere. Redăm în anexă rezumatele celor două conferinţe. 

Profesorul Yates a beneficiat și de două zile de documentare la Cabinetul de Stampe al Bibliotecii 
Academiei Române și la Secția Colecţii Speciale de la Biblioteca Naţională a Românei unde a admirat 
fotografii de Szathmari, Duschek, Mandy, Spirescu, Berman şi N. Ionescu. 

O seară de muzică clasică la Ateneul Român — unde a fost impresionat atât de măiastra interpretare a 
Filarmonicii, cât şi de fastul sălii, şi o excursie de studii la Sinaia şi Bran pentru a vizita reşedinţele regale, 
Castelul Peleș și Castelul Bran, au completat, în mod strălucit, șederea distinsului oaspete în ţara noastră. 


Adrian-Silvan lonescu 


ANEXE 


Library of the Romanian Academy 
Bucharest, May 12, 2015 


Proto Modern Photography: Innovators of Modernist Discourse 
with a special foreword by preeminent historian Beaumont Newhall 


The first two decades of the twentieth century were revolutionary for all the arts. They were years of 
experimentation, and a search for new direction. Painters turned towards the abstract, architects towards the 
functional, musicians towards the atonal and writers towards reshaping of literary forms. 

During this time Modern photography emerged through the efforts of photographers and critics in the 
mainstream of Modern art Movements. Some began to question the function of the camera and to redefine the position 
of photography among the arts. 

From their pioneering work came a revitalization of photography and its ultimate recognition as an independent 
art with its own characteristics and virtues. By the 1920s, photography was an integral part of progressive art 
movements sweeping across Europe and America. 


The formative history of early modern photography during the first decades of the twentieth century from 
classical and experimental origins. From original research for the first thematic exhibition introducing a new field of 


scholarship and study in the history of art and photography. 


Fine Arts University 
Bucharest, May 14, 2015 


László Moholy-Nagy: 
Photographic Paradigm for the Next Century 


László Moholy-Nagy discovered a wide range of photographic forms of expression through experiments in 
thirteen mediums, modern technologies and materials. Trained in classical art disciplines, he explored beyond the 

limitations of individual mediums. Expanding traditional boundaries into new forms of photographic expression. From 
modern photomontage to photograms and kinetic light sculpture, to film, theatre, painting, drawing printmaking and 
unprecedented combinations of modern media. 

Unpublished research conducted in over a hundred art collections, personal archives, libraries and museums 
around the world provides various aspects of life, education and influences on the artist. Beginning in Bâcborsd, 
Mohol, Szeged and Budapest in the Austro-Hungarian Empire, Moholy-Nagy schooled and began to introduce the 
modern world of expression with artists and writers. After entering the First World War, he left the failed Hungarian 
Revolution for Germany. 

Exhibiting in Berlin, a few years later Director Walter Gropius invited him to join the newly formed Staatliches 
Bauhaus in Weimar and Dessau from 1923 to 1927 before they both resigned. Developing new directions in modern art, 
designing the series of Bauhaus Biicher (books) with photographs, Moholy-Nagy created new pedagogical paths in 
practice, teaching and theory. Invited to establish a “new Bauhaus” in Chicago, he founded the Institute of Design after 
leaving Europe and Great Britain in 1937. 

A wide diversity of modern photographic expression became the center of Moholy-Nagy's multifaceted vision as 
a modernist. His photographic innovations in all media further laid the groundwork for transdisciplinary art practices 
expanding contemporary art in the late twentieth century into the new century. 


© Steve Yates 


„Întâlnirile de miercuri”, 25 februarie 2015, Institutul de Istoria Artei „G. Oprescu” al Academiei Române — 
dr. Manuela Cernat, Elena Văcărescu și filmul, dr. Ruxanda Beldiman, Reședința de vară a tsarilor 
Bulgariei de la Euxinograd. Însemnări pe marginea unor cercetări de arhivă 


Conferinţele organizate de către Institutul de Istoria Artei „G. Oprescu” al Academiei Române în 
cadrul deja consacratelor „Întâlniri de miercuri”, oferă de fiecare dată prilejul unor dezbateri vii, prilejuite de 
cercetările titularilor Institutului. 

Cercetătoarea Manuela Cernat s-a oprit asupra unui subiect încurajator pentru aprofundări viitoare, 
legat de activitatea puţin cunoscută a Elenei Văcărescu în domeniul sprijinirii artei cinematografice. Despre 
acest personaj s-a scris îndestul, atât din punct de vedere al idilei nefericite cu principele moştenitor 
Ferdinand al României, în ultimii ani ai secolului al XIX-lea, cât şi din punct de vedere al activității sale 
literare pusă în operă după stabilirea definitivă în Franţa. Nu în ultimul rând, acţiunile de diplomaţie culturală 
în sprijinul României au reprezentat o parte importană a operei publice a Elenei Văcărescu, aceasta fiind mai 
puţin studiată până acum. 

La începutul perioadei interbelice, traseul profesional al scriitoarei de origine română și limbă 
franceză, membră de onoare a Academiei Române şi laureată a Academiei Franceze, se intersecta cu acela al 
cărturarului şi istoricului de artă George Oprescu, amândoi regăsindu-se ca titulari ai Comitetului 
Internațional al Cinematografiei, cu sediul la Geneva. De altfel, cei doi aveau o bogată experiență în 
domeniul diplomaţiei culturale, deoarece îndeplineau funcţiile de secretar general al Asociaţiei Române 
(Elena Văcărescu) şi secretar general al Comisiei de Cooperare Intelectuală (George Oprescu), ambele 
instituţii aflate în subordinea Societăţii Naţiunilor. 

Alături de Nicolas Pillat, Elena Văcărescu întemeia Comitetul Internațional pentru Difuzarea Artei şi 
Literaturii Cinematografice (CIDALC), care organiza o primă ediție a unui concurs de filme documentare, în 
cadrul căreia românul Ion Cantacuzino prezenta scenariul unui film despre Dunăre. De asemenea, într-o 
conferință dedicată rolului cinematografiei, Elena Văcărescu critica rolul propagandistic pe care cinematografia 
sovietică îl imprima filmului. 

Expunerea coerentă şi plină de energie a Manuelei Cernat poate fi considerată un punct de plecare către 
cercetări viitoare, atât legate de biografia Elenei Văcărescu, cât şi de evoluția cinematografiei în Europa. 

Cu un caracter, de asemenea, inedit, comunicarea distinsei cercetătoare Ruxanda Beldiman a adus în 
atenţia celor prezenţi splendoarea reședinței estivale a țarilor Bulgariei, de la Euxinograd. Castelul de la 
Euxinograd, aflat la 8 km de Varna, într-o regiune plină de linişte şi pitoresc, i-a oferit un bun prilej autoarei 
pentru a dezvolta o paralelă cu reședințe regale asemănătoare din România, precum castelul Peleş. 

În 1882, domeniul pe care se va ridica reședința între 1890 și 1898, intra în proprietatea principelui 
domnitor al Bulgariei, Alexandru de Battenberg, de la care era preluat, după abdicarea acestuia, de urmașul 

său, țarul Ferdinand de Saxa Coburg, care avea să inițieze construirea castelului. Datorită bunelor relații 
personale între familiile domnitoare în România și Bulgaria, cel puțin până în 1913, familia regală română a 
vizitat reşedinţa de la Euxinograd, după cum Ferdinand al Bulgariei vizita deseori România, fiind primit de 
regele Carol I și de regina Elisabeta, atât la București, cât şi la Sinaia. 

Ruxanda Beldiman a îmbinat inspirat cercetările din arhive cu studiul pe teren, în condiţiile oferite de 
proiectul comun dintre Institutul de Istoria Artei de la Bucureşti şi Institutul omolog de la Sofia, și ca o 
prelungire firească a interesului autoarei pentru studiul reşedințelor regale din România. Comunicarea a fost 
însoţită de imagini ilustrative, unele de epocă, altele realizate chiar de vorbitoare. Consideraţiile prezentate 
anunță un interesant şi necesar atelier de studiu comparativ asupra instituţiilor regale din România şi 
Bulgaria în epoca edificării statelor naţionale. 


Alin Ciupală 

